Diari Oficial de la Generalitat Valenciana


Sumari del DOGV 7419, del 09-12-2014 (2014/11456)

ACORD de 5 de desembre de 2014, del Consell, pel qual s'aprova l'Agenda Digital de la Comunitat Valenciana 2014-2020.
---------------------------------------------------------------------------------------------------------------------

### Dades del document

Número de DOGV
:   7419

Data del DOGV
:   09-12-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/11407


Data del document
:   05-12-2014

Organisme emissor
:   Conselleria d'Hisenda i Administració Pública

Tipus de document
:   Acord

Descriptors 

:   * Conselleria d'Hisenda i Administració Pública

ACORD de 5 de desembre de 2014, del Consell, pel qual s'aprova l'Agenda Digital de la Comunitat Valenciana 2014-2020. [2014/11002]  
El Consell, en la reunió del dia 5 de desembre de 2014, va adoptar l'acord següent:  
La incorporació de les Tecnologies de la Informació i les Comunicacions (TIC) en tots els àmbits de la societat, l'anomenada Societat Digital, és considerada un element clau per a aconseguir un creixement econòmic sostenible basat en la innovació i el coneixement, l'anomenat Creixement Intel·ligent.  
Per un altre costat, les TIC són, sens dubte, un element clau per a ajudar les administracions a oferir servicis públics de qualitat, optimitzant al mateix temps l'ús dels recursos. Atés que, a més, faciliten la reducció de les càrregues administratives per a ciutadans i empreses, constituïxen una ferramenta molt eficaç per a augmentar la competitivitat i, per tant, d'afavorir l'activitat econòmica.  
Per tot això, les TIC estan en el centre de les estratègies del nostre entorn per al creixement i l'ocupació. En l'àmbit de la Unió Europea, l'estratègia Europa 2020 inclou el creixement intel·ligent com una de les seues prioritats. Esta prioritat es desenrotlla amb els plans posats en marxa per la Comissió Europea i el Govern espanyol, l'Agenda Digital per a Europa (http://ec.europa.eu/information\_society/digital-agenda/index\_en.htm) i Espanya (https://agendadigital.gob.es/), respectivament, a fi de facilitar i promoure l'ús de les TIC en tots els àmbits de la societat.  
La Generalitat compartix amb els governs d'àmbit europeu i nacional estes prioritats, i està fermament compromesa a impulsar un creixement intel·ligent, sostenible i integrador a la Comunitat Valenciana. Per això ha elaborat l'Agenda Digital de la Comunitat Valenciana amb l'objectiu de promoure la societat digital respecte a la seua ciutadania, la seua economia i les seues administracions públiques.  
La visió que emmarca l'elaboració d'esta agenda és la d'una Comunitat Valenciana situada en posicions de cap d'una nova etapa de desenrotllament econòmic basat en activitats d'alt valor afegit, en què el coneixement i la tecnologia siguen factors fonamentals de productivitat i competitivitat, i en què les administracions públiques valencianes tinguen un efecte catalitzador i, inclús, un lideratge clar i perceptible.  
  
Amb esta finalitat s'ha elaborat un pla de govern que integra les iniciatives de les conselleries i les aportacions dels agents socials i econòmics de la Comunitat Valenciana arreplegades després del procés de consulta pública a què va ser sotmés el text inicial. El resultat és un full de ruta que conté 17 línies estratègiques i 73 actuacions agrupades entorn de tres eixos: Ciutadania, Economia i Administració Pública. Les actuacions seran objecte de plans operatius específics que s'hauran de substanciar, al llarg del desenrotllament de l'agenda, en un conjunt de projectes concrets.  
L'Agenda Digital de la Comunitat Valenciana té un marc temporal de set anys, 2014-2020, un període suficient per a abordar actuacions d'abast estratègic. A més, este període està sincronitzat amb el Marc Financer Plurianual de la Unió Europea, de manera que el seu desenrotllament vaja en paral·lel amb el nou Programa de Fons Estructurals.  
  
Quant als recursos econòmics, s'ha estimat que l'agenda tindrà un pressupost de 636,60 milions d'euros per als pròxims set anys, distribuït entre els programes pressupostaris de les conselleries que desenrotllaran els plans i projectes específics, i es proposarà el seu cofinançament amb fons europeus.  
L'estratègia es compassa en visió, objectius i terminis amb la de la Unió Europea, expressada en la seua Agenda Digital per a Europa, i amb la del Govern d'Espanya, arreplegada en la seua Agenda Digital per a Espanya. Conté, no obstant això, elements propis, específics de la nostra realitat social i econòmica.  
El primer eix estratègic, la Ciutadania Digital, té com a objectiu la incorporació plena dels ciutadans a la societat digital. Per a això aprofita el potencial de les TIC per a acostar als ciutadans servicis públics essencials com són l'educació, la sanitat i l'administració de justícia, i inclou línies d'actuació específiques per a estos àmbits. Estes actuacions es complementen amb les línies dedicades al govern obert, les ciutats intel·ligents, i la lluita contra l'exclusió digital, en concret, afavorint la seguretat i la confiança en la xarxa.  
El segon eix estratègic, l'Economia Digital, se substància en unes línies d'actuació encaminades a la innovació tecnològica de les empreses, la seua especialització en mercats concrets i l'increment de la seua productivitat. Així mateix, inclou les actuacions necessàries per a millorar la capacitació tecnològica dels empleats, reforçar el sistema d'I+D+i valencià, i fomentar el desplegament de xarxes de banda ampla de nova generació per a afavorir l'aparició de noves oportunitats de negoci.  
  
El tercer eix estratègic se centra en l'Administració Digital. En este àmbit les actuacions es dirigixen a completar els avanços en la provisió de servicis públics digitals dels últims anys, amb la implantació de la tramitació electrònica completa dels procediments que permeta aconseguir l'administració sense paper. A més, la Generalitat impulsarà el procés de millora i innovació en la gestió dels recursos TIC ja iniciat, amb una decidida política que permeta eliminar redundàncies i abordar un procés ordenat de renovació tecnològica.  
Així doncs ia proposta del conseller d'Hisenda i Administració Pública, el Consell  
  
ACORDA  
  
Primer  
Aprovar l'Agenda Digital de la Comunitat Valenciana 2014-2020, el text de la qual s'annexa a este acord.  
  
Segon  
Ordenar-ne la publicació en el Diari Oficial de la Comunitat Valenciana, així com donar-li la màxima difusió a través dels mitjans de difusió tècnics i electrònics pertinents.  
  
Tercer  
Encomanar a la conselleria que té reglamentàriament assignades les competències en matèria de tecnologies de la informació i societat digital, el seguiment i la quantificació econòmica d'este acord.  
  
  
València, 5 de desembre de 2014  
  
El conseller secretari,  
JOSÉ CÍSCAR BOLUFER  
  
  
  
  
AGENDA DIGITAL DE LA COMUNITAT VALENCIANA  
  
ÍNDEX   
  
RESUM EXECUTIU  
INTRODUCCIÓ  
MARC ESTRATÈGIC  
Objectius estratègics  
Valors i principis d'actuació  
Àmbit d'actuació  
EIX 1. CIUTADANIA DIGITAL  
Línia 1.1. Les TIC per a la salut  
Línia 1.2. Les TIC per a l'educació  
Línia 1.3. Les TIC per a la justícia  
Línia 1.4. Govern obert, transparència i participació activa  
Línia 1.5. Ciutats intel·ligents (smart cities)  
Línia 1.6. Seguretat i confiança en la xarxa  
Línia 1.7. Inclusió digital  
EIX 2. ECONOMIA DIGITAL  
Línia 2.1. Les TIC per a la competitivitat  
Línia 2.2. Impuls i especialització de l'hipersector TIC  
Línia 2.3. Les TIC per a l'ocupació  
Línia 2.4. Sistema valencià d'I+D+i en les TIC  
Línia 2.5. Desplegament de xarxes i servicis de banda ampla  
EIX 3. ADMINISTRACIÓ DIGITAL  
Línia 3.1. Servicis públics digitals  
Línia 3.2. Administració sense paper  
Línia 3.3. Cooperació interadministrativa i interoperabilitat  
Línia 3.4. Gestió racional de recursos TIC  
Línia 3.5. Impuls de la innovació tecnològica de la gestió pública  
CALENDARI I ESTIMACIÓ ECONÒMICA  
DIRECCIÓ I EXECUCIÓ DE L'AGENDA  
Direcció de l'Agenda  
Seguiment i avaluació  
Participació  
  
RESUM EXECUTIU  
L'Agenda Digital de la Comunitat Valenciana és l'estratègia del Consell per a impulsar el desenrotllament de la societat digital a la Comunitat Valenciana, encapçalada per una Administració autonòmica àgil, eficient i innovadora.   
L'objecte de l'Agenda és aprofitar el potencial transformador de les tecnologies de la informació i les comunicacions (TIC) com a palanca per a afavorir el canvi cap a un model econòmic sostenible basat en la innovació i el coneixement, i un model social inclusiu basat en una ciutadania participativa i altament capacitada.  
Este objecte se substancia en els objectius estratègics següents:  
1. Promoure la incorporació dels ciutadans a la societat digital a través de la intensificació de les TIC dels servicis públics de sanitat, educació i justícia.  
2. Desenrotllar noves vies de participació ciutadana i afavorir la transparència i el govern obert.  
3. Augmentar el nivell de seguretat de la xarxa i la confiança en l'ús d'esta per a les activitats transaccionals.  
4. Eliminar les barreres que dificulten un ús intensiu i generalitzat de les TIC, amb especial atenció als grups amb risc d'exclusió digital.   
5. Promoure la intensificació de les TIC en les empreses, per a l'augment de la competitivitat i el foment de la innovació de productes i processos.  
6. Potenciar el naixement i consolidació d'empreses TIC a la Comunitat Valenciana.  
7. Dinamitzar el sistema d'I+D+i en TIC valencià i afavorir-ne l'especialització i la transferència tecnològica.  
8. Augmentar la capacitació TIC per a l'ocupació.  
9. Potenciar el desplegament d'infraestructures de banda ampla de nova generació i la universalització de l'accés a esta.  
10. Avançar en la reducció de la càrrega administrativa per a ciutadans i empreses per mitjà del desenrotllament de l'Administració electrònica.  
11. Millorar l'eficàcia i l'eficiència de l'Administració a través de l'ús intensiu de les TIC en la gestió pública.  
12. Aconseguir un ús més eficient dels recursos TIC en l'Administració.  
Per a l'èxit d'estos objectius, l'Agenda està organitzada en 17 línies estratègiques i 73 actuacions agrupades entorn de tres eixos: ciutadania, economia i Administració pública. Les actuacions seran objecte de plans operatius específics que s'hauran de substanciar, al llarg del desenrotllament de l'Agenda, en un conjunt de projectes concrets.  
L'estratègia es compassa en visió, objectius i terminis amb la de la Unió Europea, expressada en la seua Agenda Digital per a Europa, i amb la del Govern d'Espanya, recollida en l'Agenda Digital per a Espanya. Conté, no obstant això, elements propis, específics de la nostra realitat social i econòmica.  
El primer eix estratègic, la ciutadania digital, té com a objectiu la incorporació plena dels ciutadans a la societat digital. Per a això, aprofita el potencial de les TIC per a acostar als ciutadans servicis públics essencials com són l'educació, la sanitat i l'administració de justícia, i inclou línies d'actuació específiques per a estos àmbits. Estes actuacions es complementen amb les línies dedicades al govern obert, les ciutats intel·ligents i la lluita contra l'exclusió digital. En concret, afavorix la seguretat i la confiança en la xarxa.  
El segon eix estratègic, l'economia digital, se substancia en unes línies d'actuació encaminades a la innovació tecnològica de les empreses, la seua especialització en mercats concrets i l'increment de la seua productivitat. Així mateix, inclou les actuacions necessàries per a millorar la capacitació tecnològica dels treballadors, reforçar el sistema d'I+D+i valencià i fomentar el desplegament de xarxes de banda ampla de nova generació per a afavorir l'aparició de noves oportunitats de negoci.  
El tercer eix estratègic se centra en l'Administració digital. En este àmbit, les actuacions es dirigixen a completar els avanços en la provisió de servicis públics digitals dels últims anys, amb la implantació de la tramitació electrònica completa dels procediments que permeta aconseguir l'Administració sense paper. A més, la Generalitat impulsarà el procés de millora i innovació en la gestió dels recursos en TIC ja iniciat amb una decidida política que permeta eliminar redundàncies i abordar un procés ordenat de renovació tecnològica.   
L'Agenda Digital té un marc temporal de set anys, 2014-2020, un període suficient per a abordar actuacions d'abast estratègic. A més, este període està sincronitzat amb el Marc Financer Plurianual de la Unió Europea, de manera que el seu desenrotllament estiga en paral·lel amb el nou programa de fons estructurals.   
Quant als recursos econòmics, s'ha estimat que l'Agenda tindrà un pressupost de 636,60 milions d'euros per als pròxims set anys, distribuït entre els programes pressupostaris de les conselleries que desenrotllaran els plans i projectes específics, i es proposarà que siga cofinançada amb fons europeus.  
  
INTRODUCCIÓ  
Esta Agenda Digital de la Comunitat Valenciana es posa en marxa per decisió del Consell per a promoure la intensificació digital de la societat valenciana pel que fa a la ciutadania, l'economia i les administracions públiques. En línia amb les estratègies de la Unió Europea i del Govern d'Espanya per a impulsar un creixement intel·ligent, sostenible i integrador, la Generalitat valenciana traça la pròpia estratègia, que és al mateix temps concordant amb les anteriors i específica respecte als propis reptes, per a forjar un dels motors més decisius del creixement econòmic: la societat digital.  
La visió que emmarca l'elaboració d'esta Agenda és la d'una Comunitat Valenciana situada en posicions capdavanteres d'una nova etapa de desenrotllament econòmic basat en activitats d'alt valor afegit, en les quals el coneixement i la tecnologia siguen factors fonamentals de productivitat i competitivitat, i on les administracions públiques valencianes, amb la Generalitat al capdavant, tinguen un efecte catalitzador i, fins i tot, un lideratge clar i perceptible.  
La situació de context del desenrotllament de les tecnologies de la informació i les comunicacions a la Comunitat Valenciana, segons l'Observatori Nacional de les Telecomunicacions i la Societat de la Informació, és d'una intensitat digital mitjana respecte al conjunt d'Espanya, amb una certa desviació entre els seus indicadors: uns per damunt i altres per davall de la mitjana. Quant a l'Administració de la Generalitat i les administracions locals valencianes, el seu nivell en TIC i el seu grau de compliment de la normativa d'Administració electrònica són alts.   
A més, la Generalitat està en ple procés de centralització, normalització i racionalització dels seus recursos tecnològics, de coneixement i pressupostaris. És a dir, les condicions d'entorn en TIC per al llançament de l'Agenda poden ser qualificades de favorables.  
L'Agenda es planteja com un pla estratègic. Es fonamenta en les fortaleses de la Comunitat Valenciana i les seues administracions, i afrontarà les seues debilitats. Aprofitarà les oportunitats que l'evolució de la tecnologia i els mercats li oferisquen i combatrà les amenaces presents i futures. Establix objectius clars i precisos, i recolza sobre un sistema d'indicadors per a la governança de la seua execució.   
Concreta, en una jerarquia de classificació, línies i actuacions concretes, és a dir, quines coses farà i quines coses evitarà. Especifica terminis d'execució i calcula costos anuals per a l'elaboració dels pressupostos. No és, per tant, una mera enunciació del que hauria de ser o podria ser, sinó que constituïx un propòsit ferm de la Generalitat Valenciana perquè siga una realitat tangible.  
L'Agenda està organitzada en una jerarquia de conjunts de quatre nivells. El primer nivell agrupa totes les actuacions en tres eixos com a categories bàsiques: ciutadania, economia i ocupació, i Administració pública. Cada un d'estos tres eixos se subdividix, en un segon nivell, en un total de 17 línies estratègiques, que establixen dominis d'actuació amb característiques pròpies, i exigixen una estratègia específica i diferenciada.  
Com a tercer nivell, cada línia estratègica es dividix en un total de més de 70 actuacions definitòries de l'objecte d'un pla operatiu específic que s'haurà de substanciar, al llarg del desenrotllament de l'Agenda, en un conjunt homogeni de projectes concrets, constitutius del quart nivell de l'Agenda i que són el seu treball i els resultats efectius, dins d'un marc coherent.  
Més enllà dels beneficis directes derivats de l'aplicació d'estes mesures, esperem que l'Agenda Digital contribuïsca al fet que la Comunitat Valenciana s'acoste als nivells d'ús de la tecnologia dels països més avançats d'Europa, que puga competir amb eficàcia en el mercat digital únic i que siga un punt de referència en algunes especialitats tecnològiques ben definides.  
  
  
MARC ESTRATÈGIC  
La incorporació de les tecnologies de la informació i les comunicacions (TIC) en tots els àmbits de la societat, l'anomenada societat digital, és considerada un element clau per a aconseguir el denominat creixement intel·ligent, basat en la innovació i el coneixement. S'estima que el sector de les TIC és directament responsable del 6% del PIB europeu, i que contribuïxen en un 20% al creixement de la productivitat general de l'economia1.  
D'altra banda, les TIC, sens dubte, són un element clau per a ajudar les administracions a oferir servicis públics de qualitat i optimitzar al mateix temps l'ús dels recursos. Atés que faciliten la reducció de les càrregues administratives per a ciutadans i empreses, constituïxen una ferramenta molt eficaç per a augmentar la competitivitat i, per tant, afavorir l'activitat econòmica.   
Per tot això, les TIC estan en el centre de les estratègies del nostre entorn per al creixement i l'ocupació. En l'àmbit de la Unió Europea, l'estratègia Europa 2020 inclou el creixement intel·ligent com una de les seues prioritats. Esta prioritat es desenrotlla amb els plans que ha posat en marxa la Comissió Europea i el Govern espanyol, l'Agenda Digital per a Europa2 i Espanya3, respectivament, a fi de facilitar i promoure l'ús de les tecnologies de la informació i comunicació en tots els àmbits de la societat.  
En línia amb estes iniciatives estratègiques, les TIC són una prioritat per al finançament europeu dels pròxims anys. Així, el desenrotllament de l'Agenda Digital ha de ser una de les prioritats d'inversió de les regions a través del Fons Europeu de Desenrotllament Regional (FEDER) per al pròxim període de programació 2014-20643. Això és especialment rellevant per a la Comunitat Valenciana, ja que en este període estarà en el grup de les regions més desenrotllades (la taxa de cofinançament passarà del 80% al 50%).  
Les TIC són també objecte de finançament europeu a través del nou mecanisme «connectar Europa» per a infraestructures que interconnecten Europa en els àmbits del transport, l'energia i les telecomunicacions. En concret, la Comissió preveu 9.200 milions d'euros per al suport a les xarxes digitals d'alta velocitat i servicis digitals paneuropeus5.   
Totes estes iniciatives condicionen l'Agenda Digital de la Generalitat Valenciana, que compartix amb els governs del nostre entorn la necessitat de fomentar el creixement intel·ligent i la utilització de fons europeus per a aconseguir este objectiu.  
Objectius estratègics  
L'Agenda Digital de la Comunitat Valenciana és l'estratègia del Consell per a impulsar el desenrotllament de la societat digital a la Comunitat Valenciana, encapçalada per una Administració autonòmica àgil, eficient i innovadora.   
L'objecte de l'Agenda és aprofitar el potencial transformador de les TIC com a motor per a afavorir el canvi cap a un model econòmic sostenible basat en la innovació i el coneixement, i un model social inclusiu basat en una ciutadania participativa i altament capacitada.  
Este objecte se substancia en els objectius estratègics següents:  
1. Intensificar la incorporació dels ciutadans a la societat digital promovent l'ús de les tecnologies de la informació en tots els àmbits de la societat i, en particular, en l'accés als servicis públics.  
2. Desenrotllar noves vies de participació ciutadana i afavorir la transparència i el govern obert.  
3. Augmentar el nivell de seguretat de la xarxa i la confiança en l'ús d'esta per a les activitats transaccionals.  
4. Eliminar les barreres que dificulten un ús intensiu i generalitzat de les TIC, amb especial atenció als grups amb risc d'exclusió digital.   
5. Promoure la intensificació TIC digital en les empreses, per a l'augment de la competitivitat i el foment de la innovació de productes i processos.  
6. Potenciar el naixement i la consolidació d'empreses TIC valencianes especialitzades en àrees concretes i fortament internacionalitzades.  
7. Creació d'un sistema d'I+D+i en TIC en l'àmbit valencià, racionalment dimensionat, especialitzat és àrees d'I+D específiques, i en col·laboració amb el sector TIC radicat a la Comunitat Valenciana.  
8. Augmentar la capacitació TIC de la societat valenciana en les diverses àrees: formació per a la recerca d'ocupació i millora de les capacitats en l'ocupació.  
9. Potenciar el desplegament d'infraestructures TIC de la Comunitat en banda ampla de molt alta capacitat, i la universalització de l'accés a estes.  
10. Avançar en la reducció de la càrrega administrativa per a ciutadans i empreses per mitjà del desenrotllament de l'Administració electrònica en els aspectes fins i tot no completats, i la promoció dels servicis públics digitals.  
11. Millorar l'eficàcia i l'eficiència de l'Administració a través de l'ús intensiu de les TIC en la gestió pública.  
12. Aconseguir un ús més eficient dels recursos TIC en l'Administració, de manera que la utilització més racional d'estos permeta al mateix temps estalviar costos i millorar la qualitat de la gestió i del servici als ciutadans.  
Tant l'objecte de l'Agenda com els objectius estratègics estan alineats amb l'estratègia europea expressada en la iniciativa Europa 2020 i en l'Agenda Digital per a Europa. Així mateix, estan en sintonia amb l'Agenda Digital per a Espanya aprovada pel Consell de Ministres al febrer de 2013.   
Consegüentment, els eixos estratègics i les línies d'acció reunixen la concordança amb les iniciatives europees i estatals amb les accions específiques que requerix la realitat econòmica, social i administrativa a la Comunitat Valenciana. No conté discrepàncies amb el seu marc de referència, ni es limita a traslladar-lo o reproduir-lo a escala.  
Valors i principis d'actuació  
La visió de la Generalitat que subjau en esta Agenda està basada en un conjunt de valors que configuren els eixos i les línies d'actuació:  
 Orientació de l'Administració al servici dels ciutadans i no a ser un fi en si mateixa.  
 L'Administració, com a element dinamitzador d'una economia basada en el coneixement i la innovació.  
 Model de Govern basat en el concepte de governança pública, és a dir, basat en l'eficàcia, la qualitat, la transparència i la participació.  
Estos valors es completen amb un conjunt de principis d'actuació que configuraran la manera en què l'execució de l'Agenda siga dirigida i gestionada:  
 Lideratge. La correcta execució de l'Agenda es basa en un lideratge clar i continuat que siga capaç de dirigir, convéncer i alinear l'organització i els diversos agents desenrotlladors i usuaris amb els objectius estratègics.  
 Visió global. Encara que l'Agenda s'execute per projectes, la concepció global i estratègica assegurarà la coherència dels desenrotllaments parcials.  
 Orientació a resultats. La gestió estarà orientada a aconseguir els objectius operacionals i no a l'aplicació de rutines predeterminades.  
 Cooperació i coordinació. El desenrotllament de l'Agenda s'aborda amb un esperit global de cooperació entre administracions, entre Administració i sectors empresarials i professionals, entre departaments i entre equips de treball, per a efectuar els treballs de forma coordinada.  
 Millora de la qualitat i estalvi de costos. Encara que, en principi, semblen principis antitètics, ambdós són, o poden ser si s'actua com cal, la conseqüència de la innovació en els processos, en la tecnologia i en la gestió.  
 Gestió del canvi. Els distints factors inhibidors per a l'ús intensiu i extensiu de les TIC només es poden combatre amb una gestió eficaç dels canvis que la innovació i este ús de tecnologies afavorixen.  
 Recerca de l'excel·lència. Compromís amb la millora contínua basada en l'avaluació dels resultats per mitjà d'indicadors objectius.  
Àmbit d'actuació  
Esta Agenda és prescriptora per al conjunt dels departaments i organismes de la Generalitat Valenciana que entren en el domini de la seua planificació, la seua determinació d'estàndards i la seua gestió pressupostària. És orientativa per a les administracions locals valencianes excepte en els projectes específics que les incloguen, i en este cas el que s'ha planificat en l'Agenda també serà prescriptiu.  
  
EIX 1. CIUTADANIA DIGITAL  
L'existència de ciutadans digitals, entesos estos com a persones que utilitzen les tecnologies de la informació per a participar en tots els àmbits la societat (econòmics, culturals, polítics o de qualsevol altre tipus) és una condició necessària per a l'existència de l'anomenada societat digital.   
La ciutadania digital obri noves vies de participació social, elimina barreres per a l'accés als servicis públics, oferix noves oportunitats d'ocupació i per al desenrotllament de negocis i facilita la transparència i el govern obert. Però també comporta un nou perill d'exclusió, l'anomenada bretxa digital, que deixa fora d'esta nova societat i dels beneficis que comporta els que no tenen accés a les TIC per raons geogràfiques, econòmiques o de capacitació tecnològica.  
La Generalitat Valenciana és plenament conscient d'això i la seua Agenda Digital és la ferramenta que posa en marxa per a promoure i intensificar la incorporació dels ciutadans a la societat digital a la Comunitat Valenciana. Per a això, l'acció de la Generalitat contribuirà a la ciutadania digital en dos sentits. Des del punt de vista de l'oferta, es potenciarà la incorporació de les TIC en servicis públics bàsics: la sanitat, l'educació i l'administració de justícia, així com per a l'impuls en les polítiques de transparència i de govern obert.   
D'altra banda, la Generalitat, com a garant de la cohesió social i territorial, posarà en marxa actuacions per a eliminar les barreres que dificulten l'ús intensiu i generalitzat de les tecnologies de la informació, amb especial atenció als grups amb risc d'exclusió digital. Estes polítiques es concretaran en les línies d'actuació següents.  
Línia 1.1. Les TIC per a la salut  
La Unió Europea destaca el paper prioritari del gasto en TIC per a la salut, ja que la considera una de les àrees que presenten un major potencial de mercat. A més, les TIC són un component essencial en l'assistència sanitària actual. Els sistemes d'informació per a la salut realitzen aportacions fonamentals en àmbits claus com ara suport a la decisió clínica, la recopilació i ús compartit de la informació clínica, el suport a l'anàlisi d'informació epidemiològica o la participació del pacient en les seues atencions de salut.   
Les TIC contribuïxen, així mateix, a la sostenibilitat del sistema públic de salut. Específicament, el sistema valencià és una organització extremadament complexa que dóna cobertura assistencial a prop de cinc milions de ciutadans residents, més quasi un milió de residents espanyols i 500.000 d'altres països comunitaris, i també cal sumar els 24 milions de turistes que visiten cada any la nostra Comunitat. Una plantilla que oscil·la entre els 53.000 i les 60.000 persones, repartides en 1.238 centres i unitats de la xarxa assistencial, formada per 24 departaments de salut.   
En este context, l'estratègia de TIC en sanitat relativa a l'eix de ciutadania es basa a aprofundir en la implantació i la renovació dels sistemes d'informació clinicoassistencials i incorporar els nous dispositius que el mercat posa a disposició dels professionals clínics per a millorar el seu treball. Això es traduirà en un millor servici als ciutadans, tant en l'atenció sanitària com en les mesures proactives de millora de salut i iniciatives de salut pública. D'altra banda, es pretén acostar el pacient a la seua història de salut de manera que puga gestionar-la i enriquir-la i avançar en la interoperabilitat dels sistemes de salut. A este efecte, la Generalitat abordarà les línies d'actuació següents.  
A1. Dotació d'infraestructura TIC en Sanitat. Es mantindrà un esforç continuat de dotació i renovació tecnològica de les infraestructures TIC adequades per a la criticitat de l'àmbit sanitari, la ràpida obsolescència tecnològica i la posada en marxa de nous servicis (diagnòstic per imatge, genòmica, cronicitat, portal ciutadà, mSalut, Salut 2.0, col·laboració oberta distribuïda o crowdsourcing, etc.)  
A2. Solucions tecnològiques per als àmbits clinicoassistencials. S'incorporaran les TIC en àmbits estratègics de caràcter clínic assistencial com ara la medicina personalitzada, l'atenció a la cronicitat, la prevenció de malalties i el desenrotllament de nous productes.  
 Desenrotllament i implantació de solucions en les àrees de genòmica, la nanomedicina o la medicina regenerativa així com en la pràctica clínica.  
 Desenrotllament del model d'atenció a malalts crònics, que emfatitza el paper del pacient i de l'ús de les TIC, i presta especial atenció a l'experiència de l'usuari.  
 Disseny de noves vies clíniques i plans d'atenció dirigits a millorar i facilitar la pràctica dels clínics.  
 Explotació de la informació generada en el procés clinicoassistencial que permeta mesurar l'impacte de la introducció de tecnologia.  
 Carpeta personal de salut, que permeta al ciutadà incorporar informació que considera rellevant en el maneig de la seua malaltia.  
 Ludificació com a ferramenta de suport a l'autoatenció i suport a la coresponsabilitat en el maneig de la malaltia.  
 Representació i usabilitat de la informació clínica.   
A3. Sistemes de salut interoperables. Tant dins del Sistema Nacional de Salut (SNS), com amb la resta de països membres de la Unió Europea (espai europeu de la sanitat electrònica), així com amb les entitats privades proveïdores de servicis sanitaris, es continuarà aprofundint en el desenrotllament de solucions tècniques per a la integració de sistemes, i en la implementació de noves estratègies que ens permeten abordar amb garantia els reptes en matèria de cooperació transfronterera, així com els nous models de negoci:  
 Disponibilitat de bases de dades de caràcter clinicoassistencial per a investigació.  
 Incorporació i posada a disposició d'informació assistencial rellevant per a ús transfonterer.  
 Història de salut associada al ciutadà.  
 Accessibilitat, mobilitat.   
 Portal Salut, portal d'accés a ciutadans.   
Línia 1.2. Les TIC per a l'educació   
La societat digital planteja nous reptes per al sistema educatiu. La disponibilitat de la informació de manera massiva, global i molt fàcilment accessible, i la ràpida evolució científica i tecnològica, fa que siga necessari que el sistema educatiu siga capaç d'integrar ràpidament els canvis tècnics, socials i culturals. Només així serà capaç de contribuir a la competitivitat general de l'economia i al desenrotllament com a societat. A este efecte, la Generalitat Valenciana perseguirà les línies d'acció següents:  
A4. Centres educatius intel·ligents. El model valencià de centre intel·ligent té com a objectiu integrar les TIC en la totalitat d'espais existents en un centre educatiu. Per a això, es proveiran les ferramentes informàtiques necessàries perquè l'ús de les TIC siga una realitat en totes les aules, i siguen accessibles per tot l'alumnat i el professorat.  
La incorporació de les TIC haurà de ser progressiva, tenint en compte la realitat de la comunitat educativa, la seua formació i les habilitats en les noves metodologies d'aprenentatge, i la sostenibilitat del model.  
A5. Aprenentatge electrònic (eLearning) i aprenentatge mòbil (mLearning) en l'ensenyança. Desenrotllament d'un portal educatiu per a l'aprenentatge electrònic (eLearning) com a lligam per a la integració del coneixement, complementat amb l'aprenentatge mòbil (mLearning) basat en dispositius com ara els portàtils, les tauletes tàctils, els dispositius amb MP3 i els telèfons intel·ligents. La combinació d'ambdós sistemes genera un aprenentatge personalitzat, interactiu, ubic, cooperatiu i contextualitzat, capaç de millorar el sistema educatiu en conjunt.  
A6. Desenrotllament de continguts digitals educatius. S'afavorirà la producció de continguts digitals centrats en aspectes concrets de l'ensenyança que enriquisquen la informació continguda en els mitjans tradicionals.  
A7. Capacitació en TIC de docents. Les competències professionals del professorat han de preveure una contínua actualització en les TIC, però també s'han d'establir uns requisits mínims de coneixements acreditats als docents, que permeten assegurar que són capaços de reconéixer, utilitzar i produir les ferramentes TIC disponibles i futures.  
Línia 1.3. Les TIC per a la justícia  
L'administració de justícia presenta característiques que la diferencien de la resta de les administracions públiques, en primer lloc per la naturalesa de la funció que té atribuïda ja que es tracta d'un poder de l'Estat diferent del poder executiu en què s'enquadren les administracions públiques. En segon lloc, perquè la relació dels ciutadans amb els òrgans judicials s'establix quasi sempre a través de professionals, cosa que no sol succeir en el cas de les administracions publiques. Ateses estes característiques, es va considerar que la Llei 11/2007, de 22 de juny, no és plenament aplicable a l'administració de justícia, la qual cosa va donar lloc a la Llei 18/2011, de 5 de juliol, reguladora de l'ús de les tecnologies de la informació i la comunicació en l'administració de justícia.  
En l'àmbit de l'administració de justícia, la Generalitat establix com a objectius prioritaris contribuir a millorar els nivells d'eficiència de les oficines judicials i modernitzar els seus sistemes d'informació, potenciar els canals de comunicació amb els professionals i afavorir l'acostament de la justícia al ciutadà, tot això seguint les directrius establides per la Llei 18/2011. A este efecte, s'abordaran les línies d'actuació següents:  
A8. Implantació de l'expedient judicial electrònic. Amb la implantació de l'expedient judicial electrònic es perseguix millorar la tramitació de les causes judicials i afavorir la implantació de servicis en línia per al ciutadà i els operadors judicials (per exemple, procuradors, advocats, graduats socials). Serà necessari abordar la interoperabilitat amb totes les oficines judicials de l'Estat i amb la resta d'administracions públiques, sempre en coordinació amb les administracions amb competències en matèria de justícia, amb el Ministeri de Justícia, amb el Consell General del Poder Judicial i la Fiscalia General de l'Estat.  
La implantació de l'expedient judicial electrònic està estretament unit al canvi de l'actual sistema de gestió processal dels òrgans judicials de la Comunitat Valenciana, per la qual cosa una de les primeres accions serà determinar el sistema que s'ha d'implantar i les fases del procés de canvi. Dins d'esta línia d'actuació se seguirà la implantació de l'expedient digital per a l'assistència jurídica gratuïta i de la comunicació amb els col·legis d'advocats per a la tramitació d'estos expedients.  
A9. Comunicació electrònica amb els professionals. S'abordarà la definició i, si és el cas, construcció dels servicis necessaris per a poder oferir-los informació de l'estat dels expedients judicials i potenciar la comunicació electrònica, tant destinataris d'informació (notificacions, gravacions d'actes judicials, còpies electròniques, etc.), com proveïdors de documentació (presentació d'escrits, etc.). Amb este objectiu se seguirà la implantació a la resta de col·lectius de professionals del sistema de notificació Lexnet del Ministeri de Justícia, ja en ús per a la notificació a procuradors.  
A10. Acostament de la justícia la ciutadà. La Llei 18/2011 reconeix el dret dels ciutadans a relacionar-se amb l'administració de justícia amb l'ús de mitjans electrònics, però, a més, es considera que per a aconseguir un acostament de la justícia al ciutadà és necessari oferir-li un punt on trobar informació que li permeta conéixer què és l'administració de justícia, com funciona i com relacionar-s'hi. Per a això, es crearà un portal de l'administració de justícia de la Comunitat Valenciana com a punt d'accés tant a la informació general com als servicis que li permeten, entre altres coses, conéixer l'estat de tramitació dels procediments en què siguen part, obtindre còpies electròniques de documents o conéixer les resolucions dels seus expedients d'assistència jurídica gratuïta.   
Línia 1.4. Govern obert, transparència i participació activa   
Les tecnologies de la informació i la comunicació faciliten la interacció i la comunicació entre l'Administració i la ciutadania, i oferixen noves vies per a l'intercanvi d'informació i coneixement i per a la participació activa del ciutadà en els assumptes públics. Les administracions públiques han d'aprofitar les noves formes de col·laboració i de relació per mitjà de l'ús de la tecnologia per a ser més transparents, incrementar l'intercanvi d'informació i el coneixement de la societat per a crear noves oportunitats, i oferir servicis públics que s'ajusten a les necessitats dels seus ciutadans.  
El paradigma de govern obert (open government) que estan adoptant els governs del nostre entorn contribuïx a facilitar esta transformació. Està basat a oferir accés a la informació pública (open data) i a facilitar la col·laboració per al disseny, producció i provisió de servicis públics. Implica també oferir transparència sobre els processos i les decisions públiques, i fomentar la participació activa dels ciutadans.  
La informació pública, és a dir, aquella que els organismes públics són capaços de produir o arreplegar com la informació geogràfica, estadística, registres de caràcter econòmic, monitorització mediambiental, informació sobre educació, salut o turisme, és considerada un recurs valuós capaç d'impulsar l'economia digital. La reutilització d'esta informació per a generar nous productes i servicis permet, a més de beneficiar els ciutadans, estimular la creació de nous mercats, negocis i ocupacions al voltant del valor afegit sobre la informació original oferida per les administracions. S'estima que els beneficis econòmics d'obrir estos recursos comportaria 40 bilions d'euros anuals a tota la Unió Europea, i que l'explotació d'estes dades (big data) per part dels 23 majors governs d'Europa podria reduir els costos administratius entre un 15% i un 20%.  
La Generalitat, conscient del potencial de les TIC per a impulsar la transparència i el govern obert, posarà en marxa les actuacions següents:  
A11. Plataforma de transparència, accés a la informació pública i govern obert. Es posarà en marxa una plataforma per a l'impuls de criteris de transparència, accés a la informació pública i bon govern dins de l'Administració de la Generalitat valenciana.  
Esta plataforma tecnològica oferirà accés a la informació pública (open data) en l'àmbit de la Generalitat Valenciana, però, a més, oferirà enllaços amb la informació publicada per la resta de les administracions valencianes i altres institucions. Així mateix, s'integrarà amb les plataformes que s'establisquen a escala nacional i europea amb la utilització dels estàndards establits a este efecte.  
La plataforma oferirà, a més, connectors informàtics per a l'accés a les dades que faciliten un accés fàcil i segur a esta informació (per exemple, web services). La informació es farà pública a través d'un portal que oferisca el catàleg de dades i els seus connectors, i els servicis i aplicacions que es desenrotllen a partir d'esta informació pública.  
A12. Foment de la reutilització de la informació pública. Estes mesures tindran com a objectiu afavorir la reutilització d'informació pública de les administracions valencianes per part de la societat, en virtut del que disposa la Llei 37/2007, de 16 de novembre, sobre reutilització de la informació del sector públic.  
Per a això, es posaran en marxa mesures per a impulsar el desenrotllament de nous servicis i aplicacions de valor afegit per a ciutadans i empreses de la Comunitat. En concret, es recolzarà amb la creació d'aplicacions relacionades amb el turisme a la Comunitat Valenciana, i altres projectes innovadors per al tractament i la reutilització d'estes dades, en el marc del suport al sector de les TIC valencià.  
A13. Foment de la participació activa. A partir de la disponibilitat d'informació pública, es posaran en marxa les mesures per a facilitar la col·laboració per al disseny, producció i provisió de servicis públics, millorar la transparència sobre els processos i les decisions públiques, l'escolta activa i la comunicació en línia a través de distintes ferramentes participatives. Així mateix, s'afavorirà la comunicació multicanal amb el ciutadà, en particular a través de dispositius mòbils.  
A14. Impuls de la digitalització del llegat cultural valencià. La Generalitat impulsarà la digitalització i l'accés en línia del llegat cultural de biblioteques, arxius, museus i arxius audiovisuals. Així mateix, per mitjà de la integració en altres iniciatives de caràcter regional, nacional i europeu (EurpeanaLocal6) es donarà visibilitat internacional al llegat cultural valencià.  
Amb esta mesura, la Generalitat contribuïx a promoure la cultura i la llengua valenciana en el món digital i a millorar la qualitat de vida dels ciutadans. A més, la digitalització i l'oferta d'este tipus d'informació pública permetrà estimular la creació de nous productes i servicis de valor afegit en sectors com el turisme, el disseny, la publicitat o els jocs. A més, permetrà crear noves oportunitats d'ocupació en àrees innovadores com ara el processament 3D, les ferramentes per a la digitalització de text i la conservació del material audiovisual.  
A15. Dades obertes turístiques. La Generalitat, a través de la plataforma d'accés a la informació pública, posarà a disposició del sector turístic en particular i de l'usuari final en general, les dades generals de turisme de la Comunitat Valenciana, llistes públiques i altres dades estadístiques. Per a això, promourà els servicis d'adquisició, anàlisi i explotació de les dades turístiques (big data turístiques), el desenrotllament de ferramentes sectorials per al sector turístic així com la seua integració amb altres sectors com el del transport i el bancari.  
Línia 1.5. Ciutats intel·ligents (smart cities)  
L'adequació de les ciutats a les necessitats dels seus ciutadans no depenen només de les seues infraestructures o capital físic, encara que és fonamental. Un altre element important és el capital tecnològic i intel·lectual que se substancie a introduir intel·ligència en l'economia, la preservació ambiental, la prevenció de la salut, la lluita contra la pobresa, l'Administració, etc. Les TIC, en este context, són indispensables per a la implementació de les ferramentes necessàries, però també és indispensable la voluntat política per a dur a terme projectes d'esta complexitat.   
Per a això, la Generalitat valenciana, de manera selectiva i per mitjà de pilotatges successius, estimularà la conversió en ciutats intel·ligents (smart cities) dels municipis valencians. Els objectius són els següents:  
A16. Creació d'un model bàsic de ciutat intel·ligent. Desenrotllament d'un model adequat als propòsits, necessitats i possibilitats de les administracions locals valencianes a partir d'un conjunt de dimensions de desenrotllament: economia, sanitat i salut pública, educació, gestió ambiental, mobilitat, socialització, infraestructures i Administració.  
Este model inclourà un model tecnològic bàsic que facilite la incorporació i la integració de diferents tecnologies i servicis amb criteris d'arquitectura oberta, que estalvien costos i faciliten la innovació i la sostenibilitat dels servicis. Així mateix, inclourà un model d'anàlisi massiva de dades, de manera coordinada amb les iniciatives de dades obertes (open data).  
Per a això, s'han de tindre en compte iniciatives de caràcter europeu i espanyol (Smart Cities Stakeholder Platform7, Xarxa Espanyola de Ciutats Intel·ligents8), i es disposarà de la participació dels ciutadans, agents econòmics i socials, i experts de caràcter multidisciplinari.  
A17. Projectes pilot de ciutats intel·ligents valencianes. Selecció d'un nombre de ciutats pilot d'acord amb un conjunt de criteris (acceptació del projecte, disposició a la innovació, capacitat de lideratge, nivell d'intensitat TIC ja present, etc.), per a la implantació del model de ciutat intel·ligent en col·laboració amb l'Administració local, els proveïdors de solucions tecnològiques i altres agents implicats. Els projectes pilot permetran validar i millorar el model i afavorir-ne l'extensió pel seu efecte demostrador.  
A18. Pla global de desenrotllament de ciutat intel·ligents. En col·laboració amb les administracions locals s'elaborarà un pla per al desenrotllament de ciutats intel·ligents a la Comunitat Valenciana. Per a això, es maximitzarà la utilització de finançament públic (espanyol i europeu), així com l'establiment d'acords de col·laboració publicoprivada. Amb cada ciutat candidata haurà d'establir-se un conveni específic que adapte el model bàsic a les necessitats i els requeriments de cada ciutat, així com un calendari pactat per a l'inici i desenrotllament del projecte. Finalment, es durà a terme el control i l'avaluació d'avanç i qualitat dels projectes.  
Línia 1.6. Seguretat i confiança en la xarxa  
Les amenaces en la xarxa són nombroses i variades, i la desconfiança que generen constituïx una de les principals barreres per a la difusió de l'economia digital i la societat de la informació. Per consegüent, l'increment constant de la seguretat, conseqüent amb l'evolució de les amenaces, és condició ineludible per a l'èxit de qualsevol projecte TIC avançat.   
Les necessitats de seguretat TIC i, sobretot, de seguretat de la informació, han augmentat a mesura que les amenaces i riscos també augmenten, tant en variabilitat com en complexitat i perillositat. L'enfocament de la Generalitat valenciana és el compliment de l'esquema nacional de seguretat vigent i l'impuls de la conscienciació i capacitació en seguretat TIC de ciutadans i PIME en col·laboració amb tots els agents implicats, els professionals i els experts del sector i de les universitats en este àmbit. Per a això, s'establixen les línies d'acció següents:  
A19. Confiança del ciutadà en l'Administració electrònica. Reforç de la confiança del ciutadà en la relació amb l'Administració per mitjans electrònics, desenrotllant sistemes de gestió de la seguretat en les administracions públiques i millorant els sistemes de prevenció, detecció i reacció davant d'incidents de seguretat.  
Per a això, cal desenrotllar un sistema de gestió global de la seguretat i implantar un model organitzatiu de la seguretat normalitzat, polítiques de seguretat avançades i estàndards per al conjunt de l'Administració autonòmica. En particular, cal fomentar la formació específica de reconegut prestigi en la gestió de la seguretat per a personal directiu i tècnic de les administracions públiques.  
El govern de la seguretat es basarà en el procés de millora contínua de la seguretat i en l'alineament de l'organització amb els principals estàndards en matèria de seguretat (família normativa ISO 27212). Així mateix, vetlarà pel compliment de la normativa aplicable, en particular l'esquema nacional de seguretat i la normativa de protecció de dades, tenint en compte la futura normativa europea en este àmbit.  
D'altra banda, la visió clàssica de la seguretat entesa com la mera reacció davant d'un esdeveniment advers dóna pas a una visió més global que potencie aspectes com la prevenció i la detecció primerenca dels incidents en compte de la reacció i la resposta davant d'estos. La Generalitat valenciana comptarà, per a això, amb el centre de Seguretat TIC CSIRT-CV la missió i abast del qual serà potenciat i ampliat a este efecte.   
A20. Suport en ciberseguretat per a ciutadans. L'ús intensiu de les tecnologies per part dels ciutadans requerix una adequada formació i conscienciació en esta matèria. Per a això, s'impulsarà la inclusió tecnològica segura, és a dir, la utilització dels recursos tecnològics que faciliten la participació i comunicació en línia dels ciutadans i en particular, menors i adolescents, de manera que es garantisca la seua seguretat i privacitat en la xarxa.   
En este sentit, es duran a terme mesures en col·laboració per a la conscienciació i l'educació dels ciutadans, i en especial dels menors i adolescents, en l'ús segur dels recursos tecnològics, i amb la preservació de la seua seguretat i privacitat en línia. Així mateix, s'oferiran recursos tècnics, informació, protocols o assessorament especialitzat, i s'afavorirà l'elaboració de codis de conducta dirigits a prestadors de servici a fi de garantir que els continguts siguen compatibles amb el desenrotllament dels menors.  
A21. Suport a la ciberseguretat per a PIME. Per a impulsar el desenrotllament digital de les empreses es duran a terme actuacions tant per a augmentar la seua confiança en el món digital, com per a afavorir l'ús segur de la informació.  
Per a això, s'uniran esforços de tots els agents implicats, professionals i experts, per a la conscienciació i suport en ciberseguretat a empreses, especialment PIME, per a afavorir el desenrotllament digital segur davant de la ciberdelinqüència. En concret, s'impulsarà la capacitació en matèria de seguretat de la informació i s'oferiran els servicis de suport necessaris per a garantir l'ús segur de les tecnologies de la informació en tots els processos de negoci.   
Així mateix, es potenciarà la col·laboració amb els professionals i experts en matèria de seguretat de la informació per a potenciar l'ús d'instruments tant per a l'ús segur de les TIC com per a la reacció davant d'incidents (arbitratge professional, pericials especialitzades, etc.).  
Línia 1.7. Inclusió digital   
La inclusió digital és un factor d'inclusió social. Per això, l'objecte d'esta iniciativa és que l'ús de les TIC ajuden a qualsevol persona amb risc d'exclusió per qualsevol causa a millorar la qualitat de vida, les relacions socials i les possibilitats promocionals tant per mitjà de programes d'alfabetització basats en valors i necessitats, com de millora de l'accessibilitat.   
Una societat digital inclusiva exigix que intervinguen tant el sector públic en tots els aspectes, europeu, nacional, regional, local, com les empreses. Ha d'estar basada en la igualtat d'oportunitats digitals, en evitar modernes formes d'exclusió i en el fet que les TIC estiguen a disposició de tota la ciutadania. A este efecte, la Generalitat valenciana proposa el següent:   
A22. Lluita contra la bretxa digital. El que s'anomena bretxa digital és, en realitat, un conjunt de bretxes de naturalesa, causes i solucions diferents, alineades entorn de variables com el nivell de renda, l'estat de salut, el nivell educatiu, l'edat, l'hàbitat, etc. La política de la Generalitat respecte d'això serà l'establiment de plans específics per a cada tipus de bretxa.  
En particular, la Generalitat posarà en marxa actuacions per a garantir l'accés universal als servicis d'Administració electrònica, i facilitarà l'ús de ferramentes com la firma digital.   
A23. Alfabetització digital. La Generalitat establirà plans específics per a millorar les competències de la seua població, sobretot d'aquella que siga víctima d'alguns aspectes de la bretxa digital per mitjà del suport a la formació digital especialitzada per perfils i impartida per professionals experimentats. Per a això, comptarà amb les organitzacions del sistema educatiu com ara les universitats, agents del sector com els col·legis professionals i altres organitzacions del tercer sector.   
A24. Accessibilitat digital. Les persones amb discapacitats tenen el mateix dret que les altres a l'ús de les TIC en general, i d'Internet en particular. Per això, la Generalitat avançarà en una política d'accessibilitat creixent sobretot en els servicis públics digitals oferits a la ciutadania, per mitjà de dissenys adequats destinats a la prestació d'estos servicis a tots els ciutadans de manera accessible, amigable i fàcil d'utilitzar.   
  
EIX 2. ECONOMIA DIGITAL  
La Comissió Europea estima que el sector de les TIC representa huit milions de llocs de treball en la Unió Europea i el 6% del PIB comunitari. Però, a més de ser un sector estratègic d'alt valor afegit, les TIC estan associades a quasi tots els processos d'innovació i augment de la productivitat de la resta de sectors. S'estima que el sector TIC contribuïx en un 20 per cent al creixement de la productivitat general de l'economia.  
Per això, l'economia basada en les tecnologies digitals és una prioritat nuclear en la iniciativa Europa 2020 com a estratègia de creixement per a la pròxima dècada, per a eixir reforçats de la crisi amb un creixement més intel·ligent, més sostenible i més integrador. Actuacions en les àrees de comerç electrònic, capacitació en línia, teletreball, servicis públics digitals, desenrotllament del sector TIC, millora de les xarxes i l'accés a Internet, etc., són considerades ferramentes fonamentals del desenrotllament.   
La Generalitat projecta sumar-se a esta iniciativa europea per a aconseguir importants avanços quantitatius i qualitatius en l'economia valenciana. Per a això, es planteja les línies d'actuació següents.  
Línia 2.1. Les TIC per a la competitivitat  
Les TIC són, indubtablement, un element fonamental per a aconseguir que les empreses siguen més eficients i competitives en un mercat cada vegada més global. L'aplicació de les TIC al procés productiu, incloent-hi les activitats de major valor afegit (disseny, fabricació, màrqueting, direcció, etc.) són vectors de productivitat i de capacitat de competir.   
Però per a poder identificar les oportunitats d'innovació que oferixen les TIC és necessari estendre una cultura de base en les empreses valencianes. El suport a l'adquisició de tecnologia s'ha de complementar, per tant, amb actuacions de conscienciació, suport professional i capacitació en TIC per a treballadors i empresaris.   
Per a afavorir l'ús de les TIC en les empreses, la Generalitat exercirà un doble paper. D'una banda, una regulació activa de la preferència dels intercanvis electrònics entre les empreses i les administracions valencianes en tributació i pagaments, facturació, processos administratius, contractació etc., que tindrà un efecte catalitzador per a la incorporació de les TIC en el teixit empresarial.  
D'altra banda, la Generalitat posarà en marxa actuacions específiques que afavorisquen la competitivitat de les empreses valencianes a través de les TIC, en el marc de les polítiques generals per a la innovació i la competitivitat empresarial: l'Estratègia de Política Industrial de la Comunitat Valenciana Visió 20479 i l'Estratègia d'Especialització Intel·ligent en Investigació i Innovació (RIS3 Comunitat Valenciana10). Unint els esforços dels distints agents implicats (associacions empresarials, cambres de comerç, col·legis professionals, instituts tecnològics, universitats, etc.) es preveuen les actuacions següents:   
A25. Desenrotllament d'una cultura en TIC en les empreses valencianes. En col·laboració amb els agents socials i econòmics, la Generalitat posarà en marxa un conjunt d'actuacions per a millorar la capacitació digital dels emprenedors i els treballadors de les empreses valencianes. D'esta manera, s'afavorirà la creació d'una cultura TIC de base que enfortisca i oriente la demanda TIC gràcies a un millor coneixement de les possibilitats de millora que oferixen a tots els processos de negoci.  
Per a això, es portarà una anàlisi de les necessitats formatives a tots els nivells, i s'afavoriran els acords entre associacions empresarials i de treballadors, col·legis professionals, universitats i altres centres formatius públics i privats, que permeten satisfer-la. Així mateix, s'establiran incentius per a l'accés a la formació en TIC dels treballadors i per a la realització de pràctiques d'ocupació en PIME.  
A26. Suport a la incorporació de les TIC per a la millora de la competitivitat de les empreses valencianes. Es posaran en marxa les actuacions per a afavorir l'ús de les TIC en les empreses valencianes, en particular a les PIME, com a element de millora de la competitivitat. Per a això, s'impulsarà l'adopció de solucions tecnològiques que faciliten els processos d'innovació, siga en productes (béns o servicis), processos, mercats, organització, gestió, etc.  
Amb la unió dels esforços dels distints agents implicats (associacions empresarials, cambres de comerç, col·legis professionals, instituts tecnològics, universitats etc.), es preveuen, entre altres, les actuacions següents:   
 Incentivar projectes d'innovació empresarial a través de les TIC (una de les tecnologies clau per a la innovació, Key Enabling Technology, KET) en la producció de béns o servicis. Entre altres, es donarà suport als projectes que utilitzen solucions basades en el model de computació en núvol (cloud computing), tecnologies NFC, CRM, factura electrònica, màrqueting en línia o teletreball.  
 Oferir assessorament personalitzat, suport a la implantació in situ de solucions i acompanyament continuat fins a la integració de TIC en el negoci.  
 Facilitar el contacte entre les PIME i els professionals del sector TIC valencià, a través de la celebració de trobades, jornades o seminaris formatius, entre altres, amb l'objectiu d'afavorir la correspondència entre la demanda i l'oferta de solucions innovadores a la Comunitat.  
A27. Suport a la incorporació de les PIME al comerç electrònic. Desenrotllament d'una iniciativa estructurada que englobe, entre altres, formació, recopilació i difusió de bones pràctiques, suport i fins i tot ferramentes comunes per a facilitar la incorporació de les PIME al comerç electrònic, i campanyes de màrqueting específic.  
A28. Evolució de la Comunitat Valenciana com a destinació turística intel·ligent. Creació de destinacions turístiques intel·ligents i innovadores, consolidades sobre una infraestructura tecnològica avançada, que garantisca el desenrotllament sostenible del territori turístic, accessible per a tots, que facilite la interacció i la integració del visitant amb l'entorn i incremente la qualitat de la seua experiència en la destinació. Per a això, es crearà un model bàsic i després s'estendrà a les principals destinacions turístiques de la Comunitat Valenciana.   
Per a això, es durà a terme la modernització de l'oferta en destinació a través de la xarxa d'oficines de turisme (Tourist-Info) de la Comunitat Valenciana amb tecnologies emergents de geolocalització, aplicacions mòbils, adquisició de smart data, servicis de connectivitat, adaptació a noves plataformes mòbils, sistemes de realitat augmentada i amb capacitat de comercialitzar la destinació en temps real.   
Així mateix, es milloraran les comunicacions i l'accés a Internet al turista per mitjà del servici porte el seu dispositiu (BYOD) en tots els centres de l'Agència Valenciana del Turisme, la implantació d'un servici d'Internet per a turistes en destinació, i servicis de connectivitat diversos per al sector turístic.  
Línia 2.2. Impuls i especialització de l'hipersector TIC  
Les TIC constituïxen un sector especialment rellevant a la Comunitat Valenciana i amb un enorme potencial de creixement. Segons dades d'AETIC, el sector TIC suposa el 9,5% del PIB regional i se situa clarament entre els més significatius de l'economia valenciana (9,77% del PIB espanyol).   
Quant a nivell de negoci, segons un informe de l'Observatori Nacional de les Telecomunicacions i de la Societat de la Informació (ONTSI), el sector espanyol de les TIC i els continguts va aconseguir en 2012 una xifra de negoci de més de 100.000 milions d'euros, dels quals prop del 10% van correspondre a la Comunitat Valenciana.   
Tots els agents empresarials de la cadena de valor del sector estan presents a la Comunitat Valenciana. En termes de nombre d'empreses, es comptabilitzen més de 2.100 empreses de l'hipersector TIC (components, electrònica de consum, electrònica professional, telecomunicacions, tecnologies de la informació i continguts digitals), el 8,9% del total a Espanya, les quals ocupen més de 26.000 treballadors11.  
Atesa la importància del sector TIC com a activitat econòmica d'alt valor afegit, com pel seu efecte de millora de la competitivitat en la resta de sectors, és propòsit decidit de la Generalitat enfortir el pes i la presència de l'hipersector TIC en l'economia valenciana. Per a això, la Generalitat prioritzarà les accions per a la seua especialització i consolidació amb les mesures següents:  
A29. Afavorir l'especialització de l'hipersector TIC valencià al voltant dels processos d'innovació d'altres sectors. S'afavorirà la creació de clústers o ecosistemes regionals en TIC altament especialitzats, al voltant de la innovació dels sectors productius prioritaris (agroalimentari, servicis logístics, turisme, etc.) i de les administracions públiques (salut, educació, servicis públics digitals, etc.).   
L'especialització d'estos clústers estarà alineada amb l'estratègia d'especialització intel·ligent de la Comunitat Valenciana (RIS3 CV) de manera que el sector TIC valencià es beneficie d'eixa concentració de l'activitat econòmica en uns sectors prioritaris i que, al seu torn, constituïsca un motor per a la innovació d'estos (les TIC com ara Key Enabling Technology, KET).   
S'impulsarà la col·laboració en matèria d'I+D+i de les empreses líders en cada un dels sectors productius (eixos prioritaris de desenrotllament identificats en RIS3 CV), amb les PIME del sector TIC. Això potenciarà l'efecte arrossegament de l'esforç innovador de les empreses tractores en els sectors més representatius de l'economia valenciana, en el sector TIC de la Comunitat. En particular es generaran centres d'innovació per a PIME turístiques que afavorisquen l'establiment de relacions amb socis tecnològics que ajuden les empreses a consolidar-se tecnològicament i a impulsar la seua internacionalització.  
Així mateix, s'afavorirà l'efecte d'arrossegament dels processos de modernització de les administracions públiques, per al qual la Generalitat impulsarà la col·laboració entre les distintes administracions públiques per a consolidar la demanda de solucions tecnològiques.  
També s'incentivarà la col·laboració entre empreses complementàries i amb agents generadors de coneixement com ara universitats i organismes d'investigació que permeta donar solucions excel·lents amb la massa crítica suficient per a competir en un mercat global.  
A30. Creació d'un concentrador (hub) en TIC de la Comunitat Valenciana altament especialitzat. En col·laboració amb les empreses i professionals TIC, les administracions públiques, els sectors productius, els instituts tecnològics, les universitats i la resta d'agents implicats, s'identificaran les àrees d'especialització tecnològica en què el sector TIC valencià podria oferir capacitats diferencials.  
En particular, s'estudiarà l'especialització en subsectors com ara el desenrotllament d'aplicacions sobre plataformes d'informàtica en núvol (PaaS), continguts digitals (educatius, videojocs) comunicacions sense fil, maquinari i programari lliure, eficiència energètica en TIC, seguretat i inclusió digital.  
A31. Promoció i ajuda al naixement i desenrotllament d'empreses emergents TIC valencianes. Es promourà el naixement d'empreses emergents en el mercat de l'activitat TIC per mitjà de programes acceleradors que inclouen l'assessorament en l'àmbit de la gestió empresarial (plans de negoci, recerca de mercat, tramitació, finançament), i el suport per a encoratjar la seua participació en projectes d'implantació en el marc d'esta Agenda.   
A partir d'ací, s'afavorirà la creació d'un concentrador TIC altament especialitzat en la Comunitat, per mitjà del suport per a la creació, establiment i creixement d'empreses d'alt contingut tecnològic i innovador, la internacionalització i la participació en projectes europeus.   
En particular, s'afavorirà el desenrotllament d'empreses emergents en les àrees d'especialització TIC identificades, tant al voltant dels sectors prioritaris com al de les tecnologies (concentrador TIC de la Comunitat Valenciana). Per a això, s'oferirà suport financer a través de crèdits participatius a empreses innovadores (línia IVF creixement empreses innovadores) i el suport a fons de capital de risc per a invertir en el sector TIC.  
A32. Promoció de projectes TIC basats en programari i maquinari lliure. Es facilitaran les condicions adequades per al desenrotllament de projectes TIC basats en programari i maquinari lliure a la Comunitat Valenciana. Entre altres iniciatives, s'impulsarà l'ús de programari de fonts obertes en les administracions públiques i s'afavorirà el desenrotllament de solucions estàndard. A més, es facilitarà que els ciutadans i les empreses puguen beneficiar-se d'estos recursos de manera gratuïta de manera que s'eliminen les barreres econòmiques per a l'ús de les TIC.  
A33. Creació d'una marca de qualitat TIC de referència internacional. A partir de l'especialització del sector TIC valencià, es posarà en marxa una estratègia per a la creació d'una marca de qualitat que situe la Comunitat Valenciana com un centre de referència internacional en algunes àrees d'especialització.  
Per a això, s'instrumentaran els processos adequats per a la certificació de la qualitat dels productes i servicis TIC valencians, s'inclouran les empreses TIC valencianes en les actuacions per a donar suport a la internacionalització de les empreses valencianes i s'impulsarà la realització d'activitats (jornades, esdeveniments, etc.) per a la difusió de la marca Comunitat Valenciana en TIC.  
  
Línia 2.3. Les TIC per a l'ocupació  
Dos de les causes fonamentals de la desocupació estructural són el desenrotllament tecnològic, que deixa obsolets coneixements i capacitats, i la desocupació cíclica, o produïda pels cicles econòmics i les corresponents crisis. La conjunció d'ambdós factors genera alts nivells de desocupació de llarga duració que, en general, respon amb molta lentitud a les polítiques actives de reactivació i promoció de l'ocupació.   
Bàsicament, el desajust entre la demanda i l'oferta d'ocupació radica en el fet que les capacitats (skills) i els coneixements dels que busquen ocupació no es corresponen amb el que requerixen els potencials ocupadors. D'altra banda, la falta de personal amb capacitació tecnològica en les empreses fa que els processos necessaris per a incrementar la productivitat, sobretot en les PIME, siguen lents i difícils, la qual cosa provoca baixes taxes d'innovació.   
La superació d'estos reptes requerix la posada en marxa de mesures en què les TIC tenen un paper fonamental. D'una banda, i des d'un punt de vista instrumental, constituïxen una ferramenta bàsica per a millorar l'eficàcia i l'eficiència de les polítiques actives d'ocupació. La digitalització de continguts i la seua disponibilitat en línia a través de múltiples dispositius permeten millorar la qualitat de la formació amb un ús eficient de recursos. Així mateix, ferramentes tecnològiques com els portals o les xarxes socials afavorixen l'ocupabilitat per mitjà de l'accés i la difusió d'informació actualitzada i fiable sobre la demanda i l'oferta existent.  
D'altra banda, l'ocupació en les TIC constituïx en si mateix una oportunitat per a la creació de llocs de treball, per la qual cosa cal potenciar la capacitació de professionals a tots els nivells. S'estima que la demanda de professionals TIC en la Unió Europea creix entre 100.000 i 150.000 ocupacions anuals, i que la falta d'una oferta adequada donarà lloc a un dèficit de 900.000 professionals en 2015.   
Finalment, cal destacar que la disponibilitat de professionals qualificats en TIC és indispensable per a implantar les solucions tecnològiques que permeten augmentar la productivitat de les empreses, i constituïx un incentiu per a la localització territorial de les inversions en este sector.  
Per a tot això, la Generalitat Valenciana es fixa les línies d'acció següents:  
A34. Desenrotllament d'un cos de continguts digitals per a l'ocupació i la competitivitat. Es desenrotllarà un repositori obert de continguts digitals relacionats amb la formació per a l'ocupació, per a compartir-lo i integrar-lo en els repositoris de continguts digitals existents, amb l'objectiu de rendibilitzar i democratitzar l'accés als recursos digitals de formació per a l'ocupació existents, i satisfer les necessitats de qualificació professional i augmentar l'eficiència productiva.   
A més, s'impulsarà el desenrotllament de continguts digitals oberts en línia (MOOC), sobre aspectes que milloren el desenrotllament de competències transversals i aplicables a mercats laborals en constant canvi (mobilitat europea, idiomes aplicats a l'àmbit laboral, recerca activa d'ocupació en Internet, ús didàctic de les TIC en l'aula, entre altres), per a aconseguir una major adequació de les matèries formatives als jaciments i oportunitats d'ocupació reals i de manera més dinàmica.  
A35. Impulsar l'ús de les TIC als processos formatius: eLearning, bLearning i mLearning. Combinar, en un entorn d'aprenentatge mixt, els mètodes presencials amb la formació basada en la tecnologia com ara les plataformes d'eLearning, plataformes MOOC i aprenentatge mòbil a través de telèfons intel·ligents i tauletes tàctils, en un entorn harmònic de formació globalment orientat a l'uLearning (ubiquitous learning), i crear un ambient que permeta l'aprenentatge en qualsevol lloc.   
Per a això, es fomentarà la creació de continguts formatius en línia per a qualsevol sector, i en particular per al sector turístic. A més, es durà a terme la dotació tecnològica integral en la xarxa centres de formació (per exemple, SERVEF, centres de formació turística) per a implantar metodologies de formació innovadores (connectivitat, portàtils, tauletes tàctils o altres dispositius en general). Així mateix, es posarà en marxa un pla formatiu d'innovació metodològica en l'ús de les TIC que comprenga cursos de capacitació metodològica per als que participen en el procés de la formació per a l'ocupació (formadors, responsables i tècnics).   
A36. Portal de formació per a l'ocupació. Creació i manteniment d'un portal per a l'ocupació que siga punt de referència per a la millora de la qualificació i l'acreditació de competències professionals. Per mitjà d'este portal, el treballador podrà trobar de forma ràpida, clara i intuïtiva la informació i les ferramentes necessàries per a conformar la seua trajectòria formativa i professional, i adoptar un rol actiu amb la introducció de xarxes socials.   
Per a això, inclourà l'accés al repositori de continguts digitals i a la informació actualitzada sobre certificats de professionalitat. En particular, s'integrarà la informació d'autoocupació dels centres de turisme, i per a la gestió i difusió de les guies de turisme de la Comunitat Valenciana.  
Així mateix, oferiran ferramentes avançades per a la recerca d'ocupació com un portafolis digital (historial de formació) per a treballadors i demandants d'ocupació, accés a les xarxes socials dels distints organismes o funcionalitats de web semàntica per a oferir a l'usuari informació personalitzada.  
A37. Pla per a l'impuls del perfil professional en les TIC. En col·laboració amb el sistema educatiu, les universitats, el sector productiu, les administracions públiques i altres agents econòmics i socials implicats, es durà a terme un pla per a impulsar el perfil del professional de les TIC a la Comunitat Valenciana.  
Este pla inclourà actuacions per a incorporar la formació en les TIC en els continguts curriculars dels nivells bàsics del sistema educatiu (Educació Infantil, Primària i Secundària), iniciatives semblants a Regne Unit.   
Quant a les carreres universitàries tecnològiques, s'impulsarà la formació de més especialistes en les TIC, a través d'actuacions per a augmentar el nombre de vocacions cap a este tipus d'estudis. Així mateix, s'afavorirà l'actualització àgil dels continguts curriculars (informàtica en núvol, desenrotllament de videojocs, etc.)  
  
Línia 2.4. Sistema valencià d'I+D+i en les TIC  
La I+D+i en les TIC és una prioritat en l'àmbit europeu. L'Agenda Digital per a Europa, en el pilar V, investigació i innovació, planteja set accions encaminades al reforçament del sistema publicoprivat de la investigació, el desenrotllament i la innovació en matèria de les TIC, fins a arribar, l'any 2020, a duplicar la inversió en esta matèria.   
Quant als fons per a la I+D+i, el finançament europeu en el pròxim Marc Financer Plurianual 2014-2020 estarà, no sols a través del pròxim programa marc Horizon 2020, sinó també a través dels fons de cohesió. La Comunitat Valenciana passarà a estar entre les regions més avançades d'Europa per a este període de programació i, per tant, una part important dels fons estructurals s'hauran de dedicar als objectius temàtics d'innovació i foment de les TIC.  
En línia amb este marc estratègic, l'agenda econòmica de la Comunitat Valenciana per al període 2014-2020 inclou, entre les seues prioritats, la investigació i la innovació tecnològica dels seus sectors productius a través de l'Estratègia d'Especialització Intel·ligent en Investigació i Innovació (RIS3 Comunitat Valenciana) i l'Estratègia de Política Industrial de la Comunitat Valenciana Visió 2020.   
En este context, el desafiament de la Generalitat Valenciana és, des de la perspectiva de l'especialització i la selecció d'iniciatives, liderar l'estímul als centres de coneixement i al sector de les TIC en l'àmbit valencià per a sumar-se eficaçment a estes iniciatives i desenrotllar solucions TIC capaces d'innovar i generar productivitat en les seues empreses. Així mateix, és fonamental sumar i coordinar les iniciatives valencianes en este terreny amb les d'Espanya, com a Estat membre de la Unió Europea.   
Amb esta finalitat, la Generalitat valenciana convocarà l'hipersector TIC present a la Comunitat Valenciana (empresaris, universitats i organismes d'investigació públics i privats, instituts tecnològics) per a la dinamització del sistema valencià d'I+D+i en TIC amb les línies d'acció següents:  
A38. Impuls de la compra pública de tecnologia TIC innovadora. La compra pública innovadora és una ferramenta que pot afavorir de manera decisiva el desenrotllament de nous mercats innovadors des de la demanda pública. Per això, es pretén posar en pràctica un conjunt d'actuacions per a impulsar la contractació pública de solucions TIC innovadores en la Generalitat i en el conjunt de les administracions públiques valencianes.   
Per a això, es duran a terme les actuacions administratives i normatives per a aconseguir una compra pública que impulse la innovació, amb especificacions tècniques clarament enfocades a resultats obtinguts per mitjà de solucions que responguen de manera òptima a les necessitats de l'organització licitadora i representen una clara innovació respecte a solucions rutinàries. Entre altres aspectes, s'implantaran procediments de licitació que impulsen la innovació, i es garantirà una correcta assignació de drets de propietat industrial i la gestió de la confidencialitat.  
A39. Desenrotllament d'ecosistemes regionals d'innovació en TIC (ICT Living Labs). S'afavorirà el desenrotllament d'ecosistemes per a la innovació en TIC basats en la integració les necessitats i les particularitats del teixit social i productiu local en els processos d'innovació i investigació en TIC, els denominats Living Labs.  
En l'entorn dels Living Labs en TIC es desenrotllaran nous productes i servicis que donen resposta als requeriments establits abans pels potencials beneficiaris (administracions públiques, sectors productius valencians, tercer sector, etc.). D'esta manera s'obtindrà un doble benefici: d'una banda, que els resultats de la I+D+i encaixen amb les expectatives del mercat a la Comunitat Valenciana i que, com a conseqüència, generen ocupació local de qualitat (per exemple, PIME innovadores); i d'una altra, que la innovació en TIC es traduïsca en beneficis per al territori per mitjà de l'aplicació directa en el sector públic, privat i el tercer sector de la Comunitat.  
Els ecosistemes regionals d'innovació en TIC se centraran en els sectors productius i les oportunitats d'innovació identificats en l'estratègia d'especialització intel·ligent de la Comunitat Valenciana (RIS3 CV), i en altres oportunitats de desenrotllament regional com ara la incorporació de les TIC en la salut, l'educació o la inclusió social.  
  
A40. Posada en marxa d'iniciatives específiques per a la creació de centres d'excel·lència en I+D en matèria de TIC. Es valoraran propostes de projectes específics de centres de coneixement i excel·lència en les matèries TIC seleccionades en línia amb les àrees d'especialització del sector TIC valencià, i que servisquen de referència. En la mesura que siga possible, estos centres partiran de la base de les infraestructures ja existents, i es potenciarà la integració de recursos complementaris o la instrumentació de projectes distribuïts o en xarxa.  
A fi d'optimitzar l'ús de recursos i de maximitzar l'impacte en l'economia valenciana, es durà a terme una avaluació del conjunt productiu de les TIC a la Comunitat, i es prioritzaran les actuacions en un conjunt d'àmbits d'actuació. Per a això, es tindrà en compte no sols la situació inicial del sector TIC, sinó també quins subsectors podrien ser els motors per a la innovació en els pròxims anys.  
A41. Suport per a la participació en projectes europeus d'I+D+i en TIC (H2020). La Comunitat Valenciana destaca pel nombre de projectes i el retorn obtingut del programa ICT del 7m Programa Marc. Estes iniciatives suporten la generació del coneixement de base necessari per a construir solucions competitives, per la qual cosa es desenrotllaran programes de suport al posicionament en Horizon 2020 i buscaran també la cooperació amb altres pols regionals complementaris en les seues eleccions d'especialització per a integrar-se en projectes pilot de gran envergadura en l'àmbit europeu.  
A42. Desenrotllament d'una plataforma avançada d'accés a recursos d'I+D en TIC. La Generalitat, en col·laboració amb les universitats i els instituts tecnològics, desenrotllarà una plataforma de recursos I+D+i en matèria TIC, que continga tota la informació rellevant respecte a recursos d'infraestructura i de coneixement, i destinada tant als agents públics com a la iniciativa privada. En este sentit, la Llei de la Ciència valenciana crea el Registre d'Instituts i Centres d'Investigació i el Registre de Personal d'Investigació i Desenrotllament de la Comunitat Valenciana, adscrits a la conselleria competent en matèria de política científica. El Registre d'Investigadors es podrà desenrotllar quan es dispose de finançament. Per tant, existix ja una base útil per al desenrotllament d'una plataforma avançada en I+D+i.  
A43. Posada en marxa d'un sistema de transferència tecnològica a les empreses. En el context d'esta Agenda, la principal missió del Sistema Valencià d'I+D en TIC serà transferir coneixement i solucions innovadores a les empreses valencianes, així com proveir de ferramentes i metodologies que afavorisquen l'assimilació tecnològica en estes empreses. Com a forma específica de transferència, es donarà suport a la l'emprenedoria empresarial TIC a partir de resultats d'investigació i innovació originats des dels centres de generació de coneixement regionals.  
Línia 2.5. Desplegament de xarxes i servicis de banda ampla  
Les iniciatives de la Unió Europea i d'Espanya són unànimement coincidents en la necessitat de disposar i utilitzar bones infraestructures de telecomunicacions com a requisit de tot desenrotllament TIC, i situen el desplegament de xarxes de banda ampla de nova generació com un dels principals objectius polítics i estratègics d'esta dècada.   
Les telecomunicacions són considerades l'oxigen per al creixement econòmic. Segons la vicepresidenta de la Comissió Europea, el desplegament de xarxes de banda ampla oferix noves oportunitats que impulsen l'economia12. S'estima que un augment percentual de 10 punts en banda ampla, genera entre un 1% i un 1,5% de creixement econòmic. Així mateix, el desplegament de xarxes ultraràpides (xarxes NGA o de nova generació) provoca un important impacte en la creació d'ocupació, impacte que s'estima en dos milions d'ocupacions per a 2020.  
Per això, l'Agenda Digital per a Europa definix uns ambiciosos objectius en matèria de banda ampla, per als quals la Comissió Europea estima que el sector privat hauria d'invertir a Espanya uns 23.000 milions d'euros:  
 Banda ampla bàsica per a 100% de població en 2013.  
 100% de població amb cobertura a 30 Mbps en 2020 (alta velocitat).  
 50% de llars connectats a 100 Mbps en 2020 (molt alta velocitat).  
En l'última dècada, la Comunitat Valenciana ha avançat de manera destacada en el desplegament de xarxes de banda ampla en el territori, i oferix una bona cobertura tant per a ciutadans i empreses com per a les administracions. Però la Generalitat Valenciana és plenament conscient dels reptes i de l'esforç inversor que comporta l'evolució tecnològica d'estes infraestructures cap a les xarxes d'alta i molt alta velocitat, les xarxes de banda ampla de nova generació.  
Per això, partint del fet que les xarxes seran desplegades fonamentalment per la iniciativa privada, l'Agenda Digital Valenciana conté una sèrie d'actuacions destinades a eliminar obstacles i afavorir el desenrotllament tant de l'oferta com de la demanda de servicis de banda ampla, i utilitzar on calga, mecanismes de col·laboració publicoprivada. Tot això per a aconseguir tant la millora contínua de les infraestructures i xarxes existents d'acord amb els nous paradigmes tecnològics, com el seu aprofitament cada vegada major per part de ciutadans i empreses.   
A44. Finestreta única de telecomunicacions. La Generalitat posarà en marxa un punt únic d'accés a la informació relativa a les condicions i permisos necessaris per al desplegament de xarxes de telecomunicacions a la Comunitat Valenciana. Per a això, es coordinarà amb les distintes administracions per a integrar la informació, rebre les peticions de permisos i redirigir-los a les autoritats competents. El punt únic d'accés facilitarà la coordinació entre administracions, reduirà les càrregues administratives i millorarà la transparència i el tracte no discriminatori dels operadors de telecomunicacions.  
A45. Simplificació de la normativa i la gestió de procediments que afecten el desplegament d'infraestructures de telecomunicacions. La Generalitat afavorirà l'homogeneïtzació de la normativa en l'àmbit autonòmic i municipal que afecte el desplegament de xarxes de telecomunicacions (per exemple, regulació de caràcter mediambiental, d'urbanisme) tenint en compte, en tot cas, la normativa estatal i europea en esta matèria.  
Per a això, s'elaboraran recomanacions perquè les administracions públiques locals aproven les normes o instruments de planificació que afavorisquen el desplegament de xarxes de comunicacions. En concret, s'orientarà cap a una tramitació simplificada i flexible, i es coordinarà l'aplicació de la normativa sectorial de telecomunicacions.   
A46. Afavorir l'ús compartit d'infraestructures. En línia amb el Reglament de la Comissió Europea per a reduir el cost del desplegament de xarxes de banda ampla, s'afavorirà l'ús compartit d'infraestructures de distints sectors (telecomunicacions, electricitat, gas, transport) i de distintes administracions públiques (carreteres, infraestructures urbanes, edificis públics, canalitzacions), susceptibles de ser utilitzades per al desplegament de xarxes de telecomunicacions a la Comunitat Valenciana. Per a això, es duran a terme, entre altres, les mesures següents:  
 Oferir un punt únic d'accés a la informació sobre infraestructures en el territori, en les condicions que el regulador establisca.  
 Desenrotllar els instruments normatius i d'un altre tipus (per exemple, acords marc) per a posar estes infraestructures a disposició dels operadors, en condicions d'igualtat, transparència i no discriminació.  
 Elaborar instruccions tècniques per a la inclusió d'elements d'infraestructures de telecomunicacions en infraestructures físiques (per exemple, carreteres, vies fèrries, canals de reg, canalitzacions, etc.).  
A47. Pla de comunicació, formació i assessorament sobre el desplegament d'infraestructures de telecomunicacions. En col·laboració amb els operadors de telecomunicacions, els professionals i altres agents del sector, la Generalitat posarà en marxa plans específics per a sensibilitzar sobre els beneficis econòmics i socials del desplegament d'infraestructures de banda ampla, especialment les xarxes sense fil (per exemple, LTE), dirigides fonamentalment a municipis i ciutadans.   
Així mateix, la Generalitat impulsarà i coordinarà accions de formació i assessorament tècnic a entitats locals en qüestions relatives al desplegament de xarxes de telecomunicacions.  
A48. Model de sostenibilitat de servicis de banda ampla en àrees rurals. La Generalitat reunirà les administracions públiques, els operadors de telecomunicacions i altres agents econòmics i socials, per a posar en marxa un model de sostenibilitat de servicis de banda ampla ultraràpida en àrees rurals o escassament poblades. Respecte d'això, es tindran en consideració possibles escenaris de col·laboració publicoprivada, el finançament europeu per a la banda ampla (FEDER i Mecanisme Connectar Europa), i l'agregació de la demanda pública, entre altres.  
EIX 3. ADMINISTRACIÓ DIGITAL  
La gestió pública ha de ser eficient i racional, i equilibrar el control amb la productivitat: processos àgils i alleugerits de càrrega administrativa, identitat digital, relació per mitjans electrònics, administracions sense paper, gestió automatitzada o les tècniques avançades de gestió.   
La Generalitat Valenciana està plenament compromesa amb estos principis, i per això en el marc de successius plans estratègics ha posat en marxa diverses iniciatives per a la incorporació de les TIC a l'activitat administrativa i a la provisió de servicis als ciutadans i a les empreses de la Comunitat, perseguint en tot moment l'excel·lència en la presentació de servicis públics. En este context, l'objectiu és continuar avançant per mitjà de les línies d'acció següents.  
Línia 3.1. Servicis públics digitals  
La dedicació de la Generalitat Valenciana en matèria d'Administració electrònica és de llarg recorregut, però l'evolució de les necessitats i les tecnologies que les resolen obliguen a prosseguir la seua evolució. El compliment de la Llei 11/2007, d'Accés Electrònic dels Ciutadans als Servicis Públics, és pràcticament total en les administracions valencianes, però sens dubte falta completar la cadena de valor de manera que es puga parlar de processos completament electrònics, end to end, a partir de la plataforma ja existent.   
Per a això, es partix del cas que la gestió externa (front office) està madura, mentres que la gestió interna (back office) i el conjunt d'activitats i tasques associades al desplegament i funcionament de l'Administració electrònica necessiten completar-se. En conseqüència, els objectius de la Generalitat són els següents:  
A49. Desenrotllament unificat de la plataforma d'Administració electrònica. Unificar i homogeneïtzar les plataformes i iniciatives d'Administració electrònica desenrotllades fins ara entorn d'una plataforma corporativa que centralitze tots els desenrotllaments i les tasques d'administració. Així mateix, les distintes administracions públiques promouran la col·laboració i la compartició d'estos recursos tecnològics.   
La plataforma d'Administració electrònica de la Generalitat ha de completar el conjunt d'elements habilitants i comuns necessaris per a les tasques internes de gestió: portafirmes, valisa electrònica, còpia i compulsa electrònica, federació d'identitats, plataforma de pagament etc., fins al punt que tota la gestió, completament, puga realitzar-se per mitjans electrònics.  
A50. Simplificació i digitalització de procediments. La Generalitat té en marxa un Pla de Simplificació i Reducció de Càrregues Administratives, l'execució del qual complix el que prescriu la Llei 11/2007, d'Accés Electrònic dels Ciutadans als Servicis Públics respecte a l'imperatiu legal de revisar i simplificar els procediments abans de desenrotllar-ne la tramitació electrònica. De manera coordinada amb este Pla, es digitalitzaran els procediments simplificats per a completar la seua tramitació electrònica.  
A51. Qualitat dels servicis. Concurrentment amb l'execució de l'avantdit Pla, estan previstes actuacions per a la millora contínua dels servicis públics digitals sobre la base del Catàleg de Servicis Unificat, la gestió per processos, la fixació de nivells de servici, el desenrotllament d'un sistema de seguiment per indicadors dels nivells de satisfacció dels usuaris, etc. Així mateix, s'habilitaran els canals de participació activa adequats per a conéixer els nivells de satisfacció de ciutadans i empreses.  
De manera concordant amb l'activitat anterior, la Generalitat posarà en marxa la funció d'observatori, és a dir, el seguiment per mitjà d'un sistema d'indicadors dels nivells de desenrotllament, ús i satisfacció dels servicis públics digitals, a partir dels quals elaborar informes i propostes d'actuació.  
A52. Formació i gestió del canvi. El desenrotllament de nous servicis públics digitals anirà acompanyat de la formació dels gestors i funcionaris en els sistemes que donen suport als servicis públics digitals, així com d'activitats de difusió i formació. Totes estes activitats són necessàries per a superar les resistències a la seua implantació, els quals hauran d'anar acompanyats de profunds canvis organitzatius.  
A53. Promoció de l'ús dels servicis. Un problema recurrent de la prestació de servicis pel canal telemàtic és que els seus nivells d'ús tendixen a estancar-se en nivells molt baixos, ja que són utilitzats només pels adoptants precoços (early adopters), llevat que siguen obligatoris, com per a les empreses en alguns casos. Promocionar-ne l'ús és una tasca pendent d'estructurar sobre la base d'estudiar els inhibidors i superar-los.  
  
Línia 3.2. Administració sense paper  
El desenrotllament de l'Administració electrònica, en general, ha sigut molt major en els aspectes relacionats amb la relació de l'Administració amb els ciutadans o gestió externa (front office) com ara seu electrònica, registre, notificacions, identitat digital, etc., que en la tramitació interna o resolució dels expedients. La tramitació electrònica és un concepte un poc més extens que la gestió electrònica d'expedients, sobretot si està basada en documents, ja que ha de resoldre la digitalització total dels documents que entren en paper per Registre, la interfície amb este, la notificació de la resolució dels expedients i el pas un arxiu electrònic, que s'ha de posar en marxa.   
La Generalitat Valenciana té entre els objectius de la seua Agenda Digital avançar en la gestió electrònica d'expedients a la cadena completa de tramitació electrònica, tant la corresponent a l'interessat en la presentació de documents, com la que correspon als gestors públics per a resoldre els expedients, tot això basat en documents i expedients electrònics segons prescripcions de l'Esquema Nacional d'Interoperabilitat. Este procés tindrà beneficis, no sols per a la millora de l'eficàcia i l'eficiència de l'Administració, sinó de caràcter mediambiental com ara la reducció de CO2. A este efecte, la Generalitat perseguix les línies d'acció següents:  
A54. Registre electrònic. Es posarà en marxa un registre electrònic únic en l'Administració de la Generalitat que seguisca els estàndards d'interoperabilitat establits i connectat amb altres administracions. Així mateix, es durà a terme la conversió de la documentació entregada pels ciutadans en paper, incloent-hi la documentació complementària, en documents electrònics.  
A55. Gestor de documents electrònics. Tant els documents digitals natius com els digitalitzats i legitimats a partir d'originals en paper han de ser incorporats a un gestor documental (ECM) capaç de suportar tot el cicle de vida dels documents i les corresponents metadades fins a la fase de documents semiactius. Haurà d'incloure la mobilitat i el treball de col·laboració.  
A56. Notificacions electròniques. Les comunicacions de l'Administració als interessats que tinguen efectes jurídics, com ara esmena, resolució, etc., s'hauran de poder fer per via telemàtica i depositar-se en les seues bústies segures associades a una adreça electrònica.  
A57. Gestor avançat d'expedients. Sistema complet de tramitació (BPM) d'expedients per al complet cicle de vida: obertura, tramitació, tancament i arxivament, i que incloga modelador, interfície amb el gestor documental, índex de documents, firma electrònica de l'índex, dissenyador de formularis, motor de flux, regles de negoci, metadades de l'expedient, intercanvi entre administracions i departaments, consulta i seguiment, estadístiques de tramitació, etc.  
A58. Arxiu electrònic longeu. Sistema segur d'emmagatzematge, custòdia, preservació, recuperació i consulta dels documents i fitxers relacionats amb cada expedient després de la finalització de les fases activa i semiactiva. A més de la funcionalitat d'emmagatzematge permet la recuperació i la consulta dels documents.  
A59. Recepta electrònica. L'ús i l'extensió de la recepta electrònica comporta un avanç significatiu pel que fa a dotar d'un major nivell d'accessibilitat al ciutadà, l'assistència en la prescripció al facultatiu i l'agilització de tota la cadena d'activitats en l'adaptació i facturació de tal manera que tots els processos cursen en format electrònic. A mitjan termini, es perseguix com a innovació aconseguir la recepta electrònica de productes ortoprotètics.  
A60. Història clínica digital. La gradual desaparició del paper com a suport prioritari en la realització de les tasques assistencials comporta una millora encaminada a la prestació d'una assistència de qualitat i un suport al sistema per a guanyar en eficiència d'una manera sostenible. A fi d'aconseguir estos objectius es treballarà en dos línies d'acció:   
 Generació d'informació electrònica i estructurada a través de l'ús dels nous sistemes d'informació, dissenyats per a facilitar la labor dels professionals sanitaris, la seua implantació, adequació i millora.   
 Digitalització dels arxius d'història clínica en paper a fi d'eliminar el seu requeriment i, per tant, de plantejar la desaparició dels mecanismes d'emmagatzematge i accés.   
  
Línia 3.3. Cooperació interadministrativa i interoperabilitat  
Una vegada assegurat l'accés electrònic per a la presentació de documents, el desafiament següent en matèria d'Administració electrònica és que el ciutadà no haja de buscar i aportar documentació complementària que està en poder de l'Administració, i sol·licitar-la en unes finestretes per a portar-la a altres. La forma de resoldre esta vella aspiració està arreplegada en l'Esquema Nacional d'Interoperabilitat espanyol, de compliment obligatori i correlatiu de l'Esquema Europeu d'Interoperabilitat.   
La complexa posada en marxa de la cooperació entre administracions i departaments per a l'intercanvi segur de dades i documents per via electrònica és un altre important eix d'actuació de l'Agenda Digital Valenciana, la qual té com a objectius:  
A61. Adequació dels sistemes d'informació a l'Esquema Nacional d'Interoperabilitat. Adequació dels sistemes d'informació de la Generalitat a les Normes Tècniques de l'Esquema Nacional d'Interoperabilitat, segons prescripció reguladora, com a criteris generals en matèria de seguretat, conservació i normalització de la informació, els formats i les aplicacions.  
A62. Facilitar a totes les administracions valencianes la connexió a la xarxa SARA. Facilitar a totes les administracions valencianes la connexió a la xarxa SARA, conjunt d'infraestructures tecnològiques que permeten la intersecció de les administracions espanyoles, la qual facilita l'intercanvi d'informació en forma de servicis web.  
A63. Intercanvi de dades i documents. Extensió de la Plataforma Autonòmica d'Intermediació de Dades Segures de la Generalitat per a facilitar l'intercanvi de dades i documents entre les administracions. Així mateix, s'elaborarà un pla d'incorporació de dades provinents d'altres administracions en la tramitació dels expedients de la Generalitat, amb la corresponent eliminació d'exigència d'aportar documentació per part del ciutadà.   
A64. Col·laboració per a la interoperabilitat. Col·laboració amb el Centre d'Interoperabilitat Semàntica (CISE) de l'Administració de l'Estat, per a l'homogeneïtzació i gestió dels actius semàntics com a estructures d'informació que homogeneïtzen les dades que manegen les administracions.  
A65. Interoperabilitat per a la salut. Desenrotllar la interoperabilitat amb altres sistemes assistencials del Sistema Nacional de Salut (SNS) i de la Unió Europea. Per a això, s'aprofitaran els avanços realitzats en els últims anys entre els quals destaquen la integració de la Història de Salut Electrònica, l'adopció homologada d'estàndards de documentació clínica, l'homologació del patient summary, així com d'intercanviar informació en l'àmbit nacional allí on han adoptat els criteris d'HCDSNS.   
Línia 3.4. Gestió racional de recursos TIC  
El Govern Valencià ha posat en marxa un nou model centralitzat per a la gestió dels recursos i servicis TIC de la Generalitat. L'objectiu fonamental d'este canvi és impulsar la innovació tecnològica en l'Administració amb un ús eficient de recursos. El nou model centralitzat permet eliminar gastos redundants, aprofitar les sinergies entre els distints departaments i obtindre els estalvis propis de les economies d'escala.  
Este canvi de model també ha reunit per primera vegada en un departament les competències per a impulsar l'ús de les TIC dins i fora de l'Administració, és a dir, la innovació tecnològica en la Generalitat i el desenrotllament de la societat digital a la Comunitat Valenciana. D'esta manera, es potencia l'efecte dinamitzador que té el procés d'innovació tecnològica en l'Administració, com a motor de la incorporació de les TIC en l'economia i en la societat valenciana.   
L'objectiu de la Generalitat amb esta línia d'actuació és, per tant, combinar la racionalització de recursos TIC amb una profunda innovació tecnològica i arquitectural d'estos. Per a això, preveu les línies d'acció següents:  
A66. Govern TIC i gestió del canvi. La Generalitat ha posat en marxa la centralització de la gestió dels recursos i dels servicis les TIC de la Generalitat en un únic departament, la Direcció General de Tecnologies de la Informació. Este canvi de model comporta la ruptura amb un model de gestió distribuïda vigent més de 30 anys, en el qual les conselleries tenien autonomia pressupostària i funcional en l'àmbit de les TIC.   
Atesa la rellevància i la dificultat d'este procés de reorganització, és necessari posar en marxa una sèrie d'actuacions per a gestionar el canvi cap a un nou model de Govern TIC en la Generalitat que garantisca la gestió eficient i eficaç dels recursos, la qualitat dels servicis TIC que es presten a tota l'organització, i garantir la governança estratègica, financera i operativa. Entre altres mesures, es preveu l'adopció de marcs de referència per a la gestió de les TIC, i la formació del personal directiu i tècnic de les TIC en aspectes relatius a la governança. Esta actuació inclou, expressament, la gestió centralitzada i el govern TIC de sanitat als efectes del desenrotllament de l'Agenda.  
A67. Consolidació dels actius en TIC. L'objectiu d'esta actuació és aprofitar el model centralitzat per a consolidar els actius en TIC que actualment estan replicats en distints departaments. Per a això, s'implantarà una solució corporativa quan siga possible, i s'eliminaran la resta de solucions redundants. Esta consolidació estarà facilitada pel sistema centralitzat de gestió d'actius que permetrà disposar d'un inventari actualitzat i per a identificar redundàncies. L'estandardització d'actius ajudarà a definir solucions corporatives.   
Els criteris generals que condicionaran l'elecció de solucions estàndards en la Generalitat seran la interoperabilitat, la reutilització, la independència de solucions propietàries i la neutralitat tecnològica. A més, s'actuarà de manera coordinada amb altres iniciatives d'estandardització, especialment en l'àmbit de les administracions públiques. Per això, es tindrà en compte l'Esquema Nacional i Europeu d'Interoperabilitat i les normes tècniques que se'n deriven. El procés de consolidació s'aplicarà a tot tipus d'actius en TIC, tant a infraestructures i equipament, com a servicis i aplicacions.  
A68. Reutilització del programari. En un context general de racionalització dels actius en TIC de la Generalitat, es durà a terme la reutilització del codi sobre el qual la Generalitat posseïsca drets de propietat intel·lectual, en un entorn de cooperació entre administracions (tal com preveu l'article 45 de la Llei 11/2007, d'Accés Electrònic dels Ciutadans als Servicis Públics13). El concepte arriba tant a la reutilització d'aplicacions completes com de mòduls, llibreries, subrutines, components, etc., destinats a desenrotllar noves aplicacions, i tant a la reutilització interna de la Generalitat, com externa per part d'altres administracions valencianes o espanyoles.   
A69. Impuls del programari lliure. La Generalitat aposta per l'ús de sistemes operatius, aplicacions i ferramentes de fonts obertes14 (programari lliure) allí on siga possible, seguint les recomanacions de la Unió Europea i de manera semblant a altres administracions públiques.   
La utilització de programari lliure per part de l'Administració no sols permet reduir gastos corrents per l'absència de costos associats a les llicències, sinó obtindre altres avantatges com la independència del fabricant o la millora de la qualitat i la seguretat del programari desenrotllat.   
Per mitjà d'esta línia d'actuació, la Generalitat afavorirà, així mateix, la generació de valor en comunitat, ja que l'ús del programari lliure permet a les administracions públiques i a les empreses compartir i reutilitzar aplicacions, col·laborant entre si, amb el sector tecnològic i amb la Comunitat de desenrotlladors.  
Línia 3.5. Impuls de la innovació tecnològica de la gestió pública  
Les TIC constituïxen, en l'actualitat, una ferramenta clau per a millorar l'eficàcia i l'eficiència de l'Administració pública i per a oferir servicis públics de qualitat. A més, permeten millorar la productivitat dels treballadors públics, i proporcionen informació veraç i actualitzada per a la presa de decisions dels òrgans directius. Per això, este eix d'actuació té com a objectiu impulsar la incorporació de les TIC en tots els àmbits de la gestió pública de la Generalitat.   
En esta actuació s'inclouen els projectes d'innovació tecnològica de caràcter horitzontal i sectorial, que responen a una problemàtica d'abast operatiu concret. L'Administració de la Generalitat té un enorme camp competencial, i encara que el seu nou model centralitzat de TIC per a la provisió de productes i servicis permet desplaçar pressupost i recursos des de les actuacions departamentals a les transversals i unificades, continua existint un vast camp d'actuació especialitzada en els diferents departaments i que requerixen solucions específiques. Els objectius de la Generalitat amb esta actuació són els següents:  
A70. Sistemes d'informació en l'Administració de la sanitat. En esta actuació s'inclouen els projectes d'innovació tecnològica de caràcter sectorial corresponents a la gestió del sistema sanitari públic valencià. Entre els projectes específics que s'han de posar en marxa destaquen els següents:  
 Suport a la presa de decisions en l'àmbit sanitari.   
 Sistema per a general coneixement de gestió a partir del tractament de les dades (per exemple, anàlisi i avaluació de la qualitat i de l'eficiència dels centres assistencials).  
 Sistemes de gestió d'integral de recursos humans.  
 Sistema integrat d'informació per a la gestió de recursos humans en tots els centres sanitaris.   
 Sistemes per a la gestió econòmica i logística.   
 Sistemes per a la gestió economicoassistencial.   
Esta actuació inclou, així mateix, el projecte d'e-Govern en Sanitat, un conjunt d'activitats transversals per a la governança dels sistemes d'informació en l'àmbit sanitari, de vital importància per a garantir els objectius marcats en les línies anteriors. Entre les activitats per a la governança es destaquen les següents:   
- Reduir dependència de proveïdors.  
- Evitar les actuacions a curt termini.   
- Millorar procediments de gestió economicoadministrativa.  
- Simplificació, homogeneïtzació i estandardització dels processos de gestió dels servicis de desenrotllament i manteniment d'aplicacions.  
- Orientació dels servicis a acords de nivell de servici, estandarditzats.  
- Optimització dels costos i de l'ús de llicències de programari.  
- Introducció d'una disciplina formal de gestió i direcció de projectes.  
- Dotar de major visibilitat les accions en TIC salut.  
- Govern de seguretat.  
A71. Sistemes d'informació en l'Administració de l'educació. En esta actuació s'inclouen els projectes d'innovació tecnològica de caràcter sectorial corresponents a la gestió del sistema educatiu públic valencià. Entre els projectes específics destaquen els següents:  
 Sistema de gestió integral dels centres educatius.  
 Servicis electrònics integrats per als docents.  
 Servicis electrònics per a l'alumnat dels centres educatius.  
 Sistema de gestió del coneixement de l'administració educativa, incloent-hi les universitats.  
A72. Sistemes d'informació per a l'Administració de justícia. En esta actuació s'inclouen els projectes d'innovació tecnològica de caràcter sectorial corresponents a la gestió de l'administració de justícia.   
Entre els projectes específics que es posaran en marxa destaca el sistema de gestió d'expedients processals per a la implantació de la Llei 18/2011, de 5 de juliol, reguladora de l'ús de la tecnologies de la informació i la comunicació en l'administració de justícia.   
A73. Sistemes d'informació en altres àmbits sectorials i de caràcter corporatiu. Els sistemes d'informació de l'àmbit administratiu permeten la gestió del dia a dia i la provisió de servicis públics sectorials de cada conselleria. Constituïxen més del 60% de les aplicacions informàtiques de la Generalitat, i el seu funcionament correcte consumix el 75% dels recursos humans de TI.   
Es preveu la renovació o el desenrotllament de nous sistemes en els àmbits de caràcter corporatiu següents:  
 Sistemes per a la gestió integral de recursos humans.  
 Sistemes per a la gestió econòmica.  
 Sistemes per a l'anàlisi de dades i suport a la presa de decisions.  
 Sistema per a la gestió integral de la contractació i la facturació electrònica.  
Es preveu la renovació o el desenrotllament de nous sistemes en els àmbits de caràcter sectorial següents:  
 Sistemes de gestió de la dependència.   
 Sistemes vinculats amb l'activitat del mercat laboral (intermediació laboral i formació professional i laboral).   
 Sistemes vinculats amb l'exercici d'una activitat econòmica (indústria, comerç, consum, IVE, etc.).  
 Sistemes d'ordenació legislativa (urbanisme, territori, medi ambient, benestar social, etc.).  
 Sistemes de gestió per a la política agrària comuna (agricultura).  
 Sistemes de gestió d'ajudes i subvencions.   
  
CALENDARI I ESTIMACIÓ ECONÒMICA  
Quant al calendari de l'Agenda, s'ha adoptat un marc temporal de set anys, un període suficient per a abordar actuacions d'abast estratègic. A més, este període està sincronitzat amb el Marc Financer Plurianual de la Unió Europea, 2014-2020, de manera que el seu desenrotllament estiga en paral·lel amb el nou programa de fons estructurals.   
Quant als recursos econòmics, s'ha estimat que l'Agenda tindrà un pressupost de 636,60 milions d'euros per als pròxims set anys. Este pressupost estarà distribuït entre els programes pressupostaris de les conselleries que desenrotllaran els plans i projectes específics, i es proposarà el cofinançament amb fons europeus.  
El pressupost total per al període 2014-2020 es distribuïx en els eixos i línies d'actuació com seguix:   
  
La distribució del pressupost de cada actuació en els exercicis econòmics s'ha realitzat a partir de l'anàlisi d'un panell d'experts. El pressupost necessari per a cada una de les actuacions s'ha calculat després d'analitzar les mesures i els projectes constituents més probables, estimar els seus costos individuals i agregar-los després.  
No obstant això, una vegada que estiga en marxa l'execució de l'Agenda, en cada projecte i en cada exercici econòmic s'hauran de fer les pertinents correccions pressupostàries a causa tant a la necessitat d'ajustar els càlculs de costos, com a l'evolució de la tecnologia i dels seus preus, i de la situació general de l'economia. El mateix cal dir respecte al calendari, encara que és probable que entre determinats casos els ajustos entre el que es planifica i la realitat siguen menors.  
  
DIRECCIÓ I EXECUCIÓ DE L'AGENDA  
L'Agenda Digital Valenciana se substanciarà en plans necessaris per a cada una de les actuacions i estos, al seu torn, en projectes específics que s'han de desenrotllar. Els projectes seran degudament definits, planificats i gestionats en les seues fases, activitats i tasques. El procés total de l'execució de l'Agenda s'organitzarà per mitjà de plans anuals. El seguiment del conjunt d'actuacions, en cada un dels seus nivells, s'efectuarà per mitjà d'un conjunt definit d'indicadors i un sistema de report periòdic.  
Direcció de l'Agenda  
A fi d'assegurar tant el lideratge com l'alineament de l'Agenda amb l'estratègia global de la Generalitat, la direcció i gestió de l'Agenda s'articularà en tres nivells:  
Direcció estratègica  
La direcció estratègica de l'Agenda correspondrà a una comissió integrada pels secretaris autonòmics i els directors dels organismes de la Generalitat, que determinarà les línies mestres d'actuació i que tindrà, entre altres, les atribucions següents:  
 Aprovació de la planificació anual.  
 Aprovació dels pressupostos anuals.  
 Decidir sobre l'estratègia i les operacions d'ampli abast.  
 La comunicació dels avanços i resultats de l'Agenda.  
Direcció tècnica  
La direcció tècnica de l'Agenda correspondrà a la Direcció General de Tecnologies de la Informació que presidirà una comissió formada pels responsables tècnics de les distintes conselleries i organismes de la Generalitat. Respondrà davant de la direcció estratègica i tindrà, entre altres, les atribucions següents:  
 La direcció de l'Oficina Tècnica de l'Agenda.  
 La coordinació interdepartamental en l'àmbit de la Generalitat.  
 La relació amb altres administracions.  
 L'elaboració dels plans i pressupostos anuals.  
 L'aprovació dels plans de projectes.  
 La supervisió i validació dels treballs.  
 La direcció de la gestió de riscos.  
 La contractació de productes i treballs externalitzats.  
Oficina Tècnica de l'Agenda  
Estarà composta de personal tècnic, representatiu de les organitzacions participants, amb coneixements tècnics en les matèries de l'Agenda, i eventualment, si així ho decidix la direcció tècnica, d'experts de reconegut prestigi. Les seues funcions seran:  
 Posada en marxa, desenrotllament i direcció tècnica dels projectes.  
  
 Control d'entregables.  
 Seguiment de l'avanç i la qualitat dels treballs.  
 Gestió de la documentació de l'Agenda.  
 Suport als usuaris dels productes de l'Agenda. Determinació de les necessitats formatives.  
 Suport a la direcció tècnica en tot el que esta necessite.  
Seguiment i avaluació  
A càrrec de l'Oficina Tècnica de l'Agenda, tal com s'ha esmentat, estarà el procés complet de seguiment, control i avaluació dels treballs.  
Sistema d'indicadors  
Els indicadors de l'Agenda permetran definir, mesurar i controlar les variables crítiques o importants i els seus valors com a resultat d'un procés i en la consecució d'un objectiu. Es definiran indicadors de dos classes:   
a) De resultats, que reflectixen el que s'ha aconseguit per una activitat ja realitzada, i   
b) D'exercici (performance), els quals són els pertinents en el desenrotllament de l'Agenda.   
La taxonomia bàsica d'indicadors, que ha de desenrotllar la direcció i l'equip de l'Agenda, serà la següent:  
a) Indicadors d'avanç.  
b) D'execució.  
c) D'impacte o efectivitat (després de la posada en servici).  
Correspondrà, per tant, a l'equip de l'Agenda, les tasques de seguiment i avaluació següents:  
 Actualització d'indicadors i quadro de comandament, amb ajuda de ferramentes informàtiques.  
 Anàlisi de riscos de cada projecte i proposta de les mesures preventives i/o correctives adequades.  
 Control del que s'ha fet respecte al que s'ha planificat. Proposta i execució de mesures correctores en cas de desviació entre el que es planifica i el que es realitza.  
 Observatori. Elaboració d'informes periòdics i ad hoc.  
Participació  
La participació dels agents econòmics i socials en l'àmbit de les TIC, així com de la societat civil en conjunt, s'instrumentarà a través del Consell Assessor de les TIC.